qundao/data-zh-poetry huggingface dataset:
马文祥寄五气朝元垆至·其二
作者：陈献章
朝代：明

人间荤血共欢娱，谁作朝元五气垆。自汲山泉煮春茗，不留俗客炰江鱼。
马文祥寄五气朝元垆至·其四
作者：陈献章
朝代：明

眼前诗景浩相撩，何处丹垆火又消。莫笑道人归未得，秋风云路几扶摇。
马牙香
作者：陈献章
朝代：明

炉中煨白术，坐上有青天。绮季奕未毕，夷齐上西山。沉檀皆下品，欲语不同年。
马肇文惠油酒并录示哭一峰先生诗及送林缉熙掌教绝句复以香一束赋三绝见意
作者：陈献章
朝代：明

谁以三年报一峰，舒刚盖有古人风。一词亦到君亲地，何处无人覆马龙。清油浊酒慰家贫，老子山中但白云。君欲看云须久坐，晴窗端为起炉熏。南川钓艇已横波，里水渔翁又放歌。今日未知明日事，且倾君酒为君哦。
马肇文惠油酒并录示哭一峰先生诗及送林缉熙掌教绝句复以香一束赋三绝见意·其一
作者：陈献章
朝代：明

谁以三年报一峰，舒刚盖有古人风。一词亦到君亲地，何处无人覆马龙。
马肇文惠油酒并录示哭一峰先生诗及送林缉熙掌教绝句复以香一束赋三绝见意·其三
作者：陈献章
朝代：明

南川钓艇已横波，里水渔翁又放歌。今日未知明日事，且倾君酒为君哦。
马肇文惠油酒并录示哭一峰先生诗及送林缉熙掌教绝句复以香一束赋三绝见意·其二
作者：陈献章
朝代：明

清油浊酒慰家贫，老子山中但白云。君欲看云须久坐，晴窗端为起炉熏。
马贞卜筑圃中与容贯同处
作者：陈献章
朝代：明

何处有花堪结椽，溪边园里树相连。一斋一榻同灯火，江草江花自岁年。元亮高楼须避俗，岩青异骨合成仙。东风两岸黄鹂语，我亦中流坐我船。
驿吏送酒
作者：陈献章
朝代：明

市榼通邮吏，三杯洗侍儿。十分春意思，一副酒肝脾。江岭长看画，风花不尽诗。混然天地内，公是醉乡谁。
鲁两生示民泽
作者：陈献章
朝代：明

九五当朝须劝驾，两生朝突不留琴。想见古来交会事，鸳鸯谱里尽传针。
鳄洲山遇虎
作者：陈献章
朝代：明

登高停棹鳄洲山，独自忘机虎迹间。忠信于人真可仗，爪牙当道却须还。
鳄洲阻风
作者：陈献章
朝代：明

牛饥仆冷不能嗔，短曲长歌互有神。今日谁家能走马，泥深还挂一壶春。
鸲鹆
作者：陈献章
朝代：明

初日上茅檐，江边有画船。八哥莫饶舌，有诏许归眠。鸲鹆能言鸟，能言我恨无。白头书小楷，不及蔡君模。
鸲鹆·其一
作者：陈献章
朝代：明

初日上茅檐，江边有画船。八哥莫饶舌，有诏许归眠。
鸲鹆·其二
作者：陈献章
朝代：明

鸲鹆能言鸟，能言我恨无。白头书小楷，不及蔡君模。
鸲鹆育雏于贞节堂东壁壁高且危二雏堕地下乃就而哺之悲鸣徬徨如在无人之境予怜之取雏纳之巢纪以是作
作者：陈献章
朝代：明

将雏无力上榱题，声断残阳翅忽低。高栋托身君亦误，鹪鹩安稳只卑栖。海鸥来往未忘机，鸲鹆能言掠砌飞。母去巢危雏落尽，衔虫巢畔待雏归。
鸲鹆育雏于贞节堂东壁壁高且危二雏堕地下乃就而哺之悲鸣徬徨如在无人之境予怜之取雏纳之巢纪以是作·其一
作者：陈献章
朝代：明

将雏无力上榱题，声断残阳翅忽低。高栋托身君亦误，鹪鹩安稳只卑栖。
鸲鹆育雏于贞节堂东壁壁高且危二雏堕地下乃就而哺之悲鸣徬徨如在无人之境予怜之取雏纳之巢纪以是作·其二
作者：陈献章
朝代：明

海鸥来往未忘机，鸲鹆能言掠砌飞。母去巢危雏落尽，衔虫巢畔待雏归。
鹿洞盘耕
作者：陈献章
朝代：明

十亩林中半是塘，先生高枕自羲皇。有头伊尹方能任，月落芝田影渐长。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵
作者：陈献章
朝代：明

春江淡荡桃花浔，绝岸回风落醉金。一路潺湲烟锁断，无人知道此溪深。川练萦纡岛上花，世间遥望出城霞。仙源不比函关路，老子来时坐一槎。我梦桃花何处浔，水清蘋白一篱金。美人家住红云岛，欲往从之江水深。手拄藤枝鬓插花，夜收沆瀣晓餐霞。贵人已隔门前水，野老还通月下槎。红白花开绿渚浔，风光买我不论金。辋川不借閒人看，只爱诗家著语深。漠漠春烟淡淡花，竹边孤屿阁飞霞。春江水满秋江水，更著新槎换旧槎。安期只在海东浔，何处名山浪铸金。欲向桃花问消息，柴门深锁碧溪深。武陵春尽水流花，洗却耶溪十丈霞。昼坐竹根看未足，满蓑明月夜萦槎。东浔披卷尽西浔，海水秋连万顷金。卷里我能题百首，溪蓬斟酒莫辞深。闭门春雨可怜花，谁共花前倾紫霞。但放此杯深似海，回公肚里得横槎。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵·其一
作者：陈献章
朝代：明
体裁：七言绝句

春江淡荡桃花浔，绝岸回风落醉金。一路潺湲烟锁断，无人知道此溪深。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵·其七
作者：陈献章
朝代：明

安期只在海东浔，何处名山浪铸金。欲向桃花问消息，柴门深锁碧溪深。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵·其三
作者：陈献章
朝代：明

我梦桃花何处浔，水清蘋白一篱金。美人家住红云岛，欲往从之江水深。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵·其九
作者：陈献章
朝代：明

东浔披卷尽西浔，海水秋连万顷金。卷里我能题百首，溪蓬斟酒莫辞深。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵·其二
作者：陈献章
朝代：明

川练萦纡岛上花，世间遥望出城霞。仙源不比函关路，老子来时坐一槎。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵·其五
作者：陈献章
朝代：明

红白花开绿渚浔，风光买我不论金。辋川不借閒人看，只爱诗家著语深。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵·其八
作者：陈献章
朝代：明

武陵春尽水流花，洗却耶溪十丈霞。昼坐竹根看未足，满蓑明月夜萦槎。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵·其六
作者：陈献章
朝代：明

漠漠春烟淡淡花，竹边孤屿阁飞霞。春江水满秋江水，更著新槎换旧槎。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵·其十
作者：陈献章
朝代：明

闭门春雨可怜花，谁共花前倾紫霞。但放此杯深似海，回公肚里得横槎。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵·其四
作者：陈献章
朝代：明

手拄藤枝鬓插花，夜收沆瀣晓餐霞。贵人已隔门前水，野老还通月下槎。
麦秀夫于城南小渚中累土结茅居之容一之马伯干取酒共醉桃花下各赋诗为乐秀夫谒余同作附其韵得伦长官诗疑其果于游而未可以游次韵复之·其一
作者：陈献章
朝代：明
体裁：七言绝句

一百青钱解杖头，樽中有酒胜閒游。门前春浪高于屋，莫向长江弄破舟。
黄云右关
作者：陈献章
朝代：明

万丈黄云千丈山，金粟花开不等閒。吁嗟乎金粟丈人，与尔同岁阑。
黄云左关
作者：陈献章
朝代：明

万丈黄云千丈山，金粟花开不等閒。金粟氤氲塞两间，吁嗟乎金粟丈人，与尔同岁阑。
黄别驾报世卿将来白沙
作者：陈献章
朝代：明

君去庐山几度春，君来不来桃花新。花日喜逢黄别驾，共对庐山说故人。
黄连滘即事
作者：陈献章
朝代：明

青草桥边船未归，曲川微雨暗荆扉。江村尽日无来往，夫在东皋妇给炊。
龙山吟走笔和陈冕
作者：陈献章
朝代：明

龙山气魄小终南，行者何年住此庵。黄云道人飞两脚，也到白龙天际岩。何处龙山吊古坟，忽传佳句到黄云。始知佛是西方我，报答人间父母恩。老柱高擎何处天，滴醯洗藓认当年。山僧犹话飞来日，撞破龙山一道烟。第一山人俗姓卢，脚踭涂字也碑趺。寺旁老塔依然是，却是乾坤种种无。浮生日月易消磨，回首龙山月一阿。想得当时卢行者，笑人叉手缚诸魔。风雨江门罢晚墟，隔船灯火夜呼卢。惊回一觉龙山梦，閒对云僧讲地图。
龙山吟走笔和陈冕·其一
作者：陈献章
朝代：明

龙山气魄小终南，行者何年住此庵。黄云道人飞两脚，也到白龙天际岩。
龙山吟走笔和陈冕·其三
作者：陈献章
朝代：明

老柱高擎何处天，滴醯洗藓认当年。山僧犹话飞来日，撞破龙山一道烟。
龙山吟走笔和陈冕·其二
作者：陈献章
朝代：明

何处龙山吊古坟，忽传佳句到黄云。始知佛是西方我，报答人间父母恩。
龙山吟走笔和陈冕·其五
作者：陈献章
朝代：明

浮生日月易消磨，回首龙山月一阿。想得当时卢行者，笑人叉手缚诸魔。
龙山吟走笔和陈冕·其六
作者：陈献章
朝代：明

风雨江门罢晚墟，隔船灯火夜呼卢。惊回一觉龙山梦，閒对云僧讲地图。
龙山吟走笔和陈冕·其四
作者：陈献章
朝代：明

第一山人俗姓卢，脚踭涂字也碑趺。寺旁老塔依然是，却是乾坤种种无。
龙江邓翘送晚菊
作者：陈献章
朝代：明

氤氲何处送花舟，岁晚相看碧玉秋。笑把一杯花亦笑，年年公酒为花留。
龙眼
作者：陈献章
朝代：明

龙眼何年种，嗟嗟旧主人。卑柯今蔽日，腐骨已成尘。春雨沾花足，秋虫食实频。流形非木石，鬓脚半搔银。
龟山夜月
作者：陈献章
朝代：明

万古此龟山，万古此明月。开帘望龟山，岱宗固无别。但恐山多云，风吹乱人睫。
�醾将开值雨
作者：陈献章
朝代：明
体裁：七言律诗

相看无语只沈吟，蓓蕾枝头已簇金。山雨不来昏昼景，东君容有妒春心。较量花品终何益，茫昧天机亦自深。明日阴晴还未定，一尊何急对花斟。
挽戴竹林
作者：陈玄
朝代：明

碧天夜坠少微星，处士俄然梦奠楹。堪惜重泉閟玉树，谩怜洛社失耆英。清名已著儒林传，潜德何惭太史铭。宿草寒烟封马鬣，贤良追慕不胜情。
资福寺
作者：陈玄
朝代：明

听经猿去已多时，梧竹风标入梦思。暗粉尚留多宝塔，长廊空见舍田碑。石池雨过添新水，老柏年深换旧枝。闻道灵源高阁上，至今人诵小山诗。
过华山
作者：陈玄
朝代：明

我家远在南海头，朝夕相见惟罗浮。等闲采药逢云母，几度寻真到石楼。客路俄经华阴县，太华三峰望中现。不见花开玉井莲，空看泉泻冰崖练。闻道希夷睡正酣，满山松桂锁云岚。欲访神仙问丹诀，云深无处觅鸾骖。
龙珠井
作者：陈玄
朝代：明

神物腾空古井存，至今流派尚源源。山瓢汲得天边月，疑是龙珠不敢吞。
初春鹫峰寺送吴非熊之楚
作者：陈玄胤
朝代：明

蘼芜绿遍柳垂丝，黯澹东风乍别时。兰若晓钟乡梦断，布帆春涨客程迟。月明湘岸闻猿啸，花落黄陵共鸟悲。犹恋同心与同调，酒尊诗卷隔天涯。
过桃花坞有感
作者：陈玄胤
朝代：明

满坞东风去路遥，野桃开处遍山椒。林疑玉洞仙何在，花醉红颜酒未消。飞雨乱浮春水渡，蒸霞偏染夕阳桥。含情怅望门前立，崔护重来鬓已凋。
过马姬湘兰废居
作者：陈玄胤
朝代：明

树结寒阴鸟自啼，青楼闲琐板桥西。纱窗色改粘蜗壳，绣户香销冷麝脐。零雨残云春梦断，落花荒藓夕阳低。芳名犹在风流尽，烟水年年绕旧堤。
过鹫寺访吴非熊
作者：陈玄胤
朝代：明

绿阴深寺独经过，有客孤吟寄薜萝。容易相逢容易去，晚花历乱鸟声多。
喜雨上金郡刺
作者：陈玉
朝代：明
体裁：七言律诗

乱红粘湿拥篱根，恻恻馀寒静掩门。疏雨人家寒食暮，暝烟天色杏花村。西山净洗新眉黛，东野青回旧烧痕。政喜坡仙在吾郡，一亭虚敞对吟尊。
为人题春草
作者：陈玺
朝代：明

禅房一榻看离离，好似西堂梦觉时。诗句满前吟不就，谢家池上雁来迟。
为介庵叔父题画屏
作者：陈玺
朝代：明

雪漫江天万木穷，一间茅屋覆诗翁。何人醉醒梅花月，踏遍寒山路几重。
为茂通题扇画
作者：陈玺
朝代：明

乱木萧萧枫叶酣，扁舟閒钓五溪南。屋头岭瘦杉如戟，长啸一声烟水蓝。
和鸾峰雅集卷中韵
作者：陈玺
朝代：明

三何声价数君多，长约耆英载酒过。皓月停杯歌郢曲，清风吹袖拂云和。日移花影来窗隙，鸟杂松声落涧阿。蹇拙欲追诗社末，红尘华发梦中皤。
宿鲤湖灵宫有怀柏崖兄长
作者：陈玺
朝代：明

春光几度卧烟霞，独步仙岩景更嘉。棋局惊残蝴蝶梦，天风吹破杜鹃花。珍珠流落百千尺，环佩声闻三两家。鸿雁一行孤影断，义江溪上即天涯。
小景
作者：陈玺
朝代：明

诗思浓于酒，山容碧似苔。美人清不寐，撑出小舟来。
岳观道人邀酌杏树下
作者：陈玺
朝代：明

白云乱撒青山丫，红杏几吐墙头葩。道人邀我花下酌，满泛松花对天啜。醉来折取一枝春，恼煞流莺啼不歇。
文峰贡翠
作者：陈玺
朝代：明

静坐无聊两鬓苍，教儿何日继书香。闭门忘却春容老，燕子衔泥入草堂。
斑鸠
作者：陈玺
朝代：明

香禽自何处，共立枝头语。唤起晓耕人，西畴足春雨。
春雨聚朋有感
作者：陈玺
朝代：明

细雨泥滑滑，春阴思冲冲。呼童炙海错，款客话东风。莺语软犹涩，花容腻转慵。苔黏双屐折，诗迸一樽同。旧竹栖祥凤，新雷起卧龙。好友会不数，良夜苦难逢。杯盘已狼籍，山树半茏葱。待晓晴明发，阳和播九重。
次果庵叔韵为张公玉题钓月
作者：陈玺
朝代：明

风月老吟边，何人道谪仙。拨云金镜现，弄影玉钩牵。捉笔山摇翠，狂歌剑倚天。广寒宫阙近，醉袖任便娟。
江右回寄德新弟
作者：陈玺
朝代：明

武阳携手泪沾巾，遥望闽南即海滨。月色却随归去雁，雪花偏逐远行人。梦迷池草增惆怅，吟对溪梅转逼真。谩倚东楼发长啸，芸窗灯火好相亲。
溪桥话别卷送中表林尚仁之京
作者：陈玺
朝代：明

天踞长安远，行人早挂弓。群山横远黛，一水驾长虹。花木馀晖里，杯盘返照中。情牵闽峤月，思逐海帆风。蓟北三江接，燕南九？通。临期嗟契阔，握手话萍蓬。榕叶风前暗，溪桃雨后红。野凫时出没，浪楫任西东。天地留诗在，江山送目穷。峄桐须斲削，荆璞赖磨砻。去割故园恋，行思上国功。谩言千里别，还拟一樽同。
溪桥话别卷送中表林尚仁之京
作者：陈玺
朝代：明
体裁：五言排律

天踞长安远，行人早挂弓。群山横远黛，一水驾长虹。花木馀晖里，杯盘返照中。情牵闽峤月，思逐海帆风。蓟北三江接，燕南九�通。临期嗟契阔，握手话萍蓬。榕叶风前暗，溪桃雨后红。野凫时出没，浪楫任西东。天地留诗在，江山送目穷。峄桐须斲削，荆璞赖磨砻。去割故园恋，行思上国功。谩言千里别，还拟一樽同。
细雨入楼和韵
作者：陈玺
朝代：明

西风吹断万条丝，都入层楼作雨时。诗酒有怀应不寐，莺花无语景谁知。隔窗云殢青天小，捲幔泉连翠黛欹。谁把春缸浪倾倒，醉魂常绕玉山陲。
赠林克英表弟是日舣舟会饮
作者：陈玺
朝代：明

一叶轻舟阁水湄，十年踪迹两心知。风云羡子随撑驾，渔钓从谁亦便宜。丹叶堕前秋已老，碧云开后月初移。笋舆爝火催归速，翘首江干系所思。
送吕克兴会试
作者：陈玺
朝代：明

驿路迢迢隐隐山，看花仙客度山关。长安故旧如相问，赢得烟萝味一閒。
送黄文泽之金台乡试
作者：陈玺
朝代：明

春满江梅子弄酸，看花仙客据征鞍。锦鳞跃破千山影，柳线斜牵七里滩。但把青篇勤继晷，谩言佳句似弹丸。长安消息秋风里，一段天香彻广寒。
题䨥龙出涧图
作者：陈玺
朝代：明

岁寒不改青山涩，老大槎牙倚天立。错节肯为蝼蚁残，盘根甘与蛟龙蛰。长风怒吼针芒寒，飞流直迸芙蓉湿。何人号为绿发翁，此翁曾受嬴秦封。有时夜半风雷起，须臾变幻江山里。有时飞上明堂路，便作明堂栋梁具。周家作画众所推，好墨淋漓多深趣。挂君高堂素壁间，白昼无云生烟雾。
题戴文进山水图
作者：陈玺
朝代：明

叠巘层峦曲曲湾，中有罅地非人间。幽人静观适忘形，辄向阴厓结茅亭。亭前山色青可续，亭下溪流瑩如玉。邀朋终日话绸缪，藐视乾坤真一粟。老树号风出林杪，浮云飞尽青螺小。曲栏干外少人行，对面长空落飞鸟。轻衫细葛暑不知，万象觉来清悄悄。正是南华诵罢时，呼童扫叶烹新葵。噫嘻此图谁所为，云是戴氏无声诗。戴氏山水称绝奇，笔端造化媲王维。谪仙孙子如我期，便欲跨鹤临清漪。
题戴文进山水图
作者：陈玺
朝代：明
体裁：古风

叠巘层峦曲曲湾，中有罅地非人间。幽人静观适忘形，辄向阴厓结茅亭。亭前山色青可续，亭下溪流莹如玉。邀朋终日话绸缪，藐视乾坤真一粟。老树号风出林杪，浮云飞尽青螺小。曲栏干外少人行，对面长空落飞鸟。轻衫细葛暑不知，万象觉来清悄悄。正是南华诵罢时，呼童扫叶烹新葵。噫嘻此图谁所为，云是戴氏无声诗。戴氏山水称绝奇，笔端造化媲王维。谪仙孙子如我期，便欲跨鹤临清漪。
题景时小景
作者：陈玺
朝代：明

细雨着苔黏屐齿，白云飞树挂山头。扁舟直放武陵去，满地秋声人倚楼。
题高孔华小画和韵
作者：陈玺
朝代：明

屋迥野云白，林昏山雨过。杖藜拄桥北，识面青山多。古木参天立，閒云入户青。推篷恣吟眺，夜坐斗牛横。
题高漫士山水
作者：陈玺
朝代：明

家本江南云水村，溪山阅历穷晨昏。巨口细鳞肥可饵，时采黄菊邀琴樽。泉声挂月树拖影，屐齿穿径苔留痕。晓来携杖过山腹，欲访桥西隐者门。露下清秋鱼鸟没，桥头白石溪流奔。亭閒树密人迹稀，仰观亭外青山浑。平林一带青欲滴，远岫微茫苍霭吞。隐君深藏久不出，研朱默究先天源。梅花一点天心露，富贵浮云安足论。何人默契丹书妙，移来造化难与言。李君重之如南金，披图偶尔效蛩吟。对此令人豁心境，随处溪山皆管领。
悠然亭即事
作者：陈珏
朝代：明
体裁：七言律诗

亭榭悠然对寿阳，榕阴凝碧覆东墙。晓来倚榻看岚色，夜静舒帘待月光。雨过忽添山鬓翠，花开时引案头香。知心团聚诚云乐，坐石论衷纳晚凉。
龙母亭
作者：陈珏
朝代：明
体裁：七言绝句

山城一夜西风雨，石涧流泉带落花。龙母亭边秋气净，女萝深处几人家。
题弓鞋山
作者：陈珖
朝代：明

龙泉仙子下江游，脱却双湾半不收。愿倩天孙补成对，乘风踏上五云头。
歌风台
作者：陈珙
朝代：明

汉王昔日有遗台，寂寞荒城泗水隈。草木尚思仙跸至，风云犹讶翠华来。酣歌慷慨千年兴，创业英雄万乘才。读罢残碑重吊古，夕阳啼鸟使人哀。
寄存道
作者：陈理
朝代：明

燕子西飞东伯劳，苍茫云树海天高。不知何处相逢日，对饮流霞和楚骚。
山家
作者：陈理
朝代：明

三两人家倚碧岑，鹧鸪啼处落花深。汲泉煮茗留僧语，种竹生林引凤吟。缱绻关情禽对语，婆娑生意树交阴。此中谁是陶弘景，为说经邦济世心。
访隐士不遇
作者：陈理
朝代：明

平生慕高隐，今日扣柴关。松老鹤相对，云深人未还。望穷流水远，坐久落花班。惆怅归来晚，夕阳杳蔼间。
题饶平公馆
作者：陈理
朝代：明

万山环绕一孤城，城外荒郊路坦平。春煖祇看桃李灿，山深不见虎狼行。俗同邹鲁皆归化，人乐农桑尽力耕。更喜儒林多俊彦，年来桂籍共联名。
生日
作者：陈琎
朝代：明

连年此日旅蛮师，且解征衣捧玉卮。弧矢几曾酬壮志，经纶正欲见今时。莺声宣暖开戎帐，凤历冲寒赐御帷。梦里不知身属国，依稀犹钓北溪湄。
□□□□□□□敬赋
作者：陈琏
朝代：明

□□□□□，□□□□□。滩声自潺湲，崖壁炫青紫。鱼濯碧波□，□□□□□。□□□□许，鹿□差可拟。畸人嗜幽静，卜筑近□□。□□□□□，□□□□□。□阴连松筠，香气杂兰芷。尘喧□□□，□□□□□。□□设尊罍，客去玩书史。逍遥穹壤间，此□□□□。
七星岩
作者：陈琏
朝代：明

六丁何年开翠岑，穹窿石室高千寻。烟生丹灶火常在，花落碧桃春又深。倚岩怀古成浩叹，扫壁题诗还自吟。日华月华去已远，玉笛谁能传妙音。
万竹轩为萧廷玉赋
作者：陈琏
朝代：明

分得淇园种，年深长万竿。露华凝翠羽，雪色映琅玕。案上琴书润，窗间枕簟寒。不徒瞻劲节，还喜报平安。
三月初二发京师
作者：陈琏
朝代：明

承恩升宪府，持节出神京。路向四川去，舟行几月程。君亲俱在念，弟妹政关情。早晚当趋蜀，知谁识使星。
三贤祠
作者：陈琏
朝代：明

太守文章处士诗，高风遗爱系人思。太师葛岭空陈迹，不及孤山有古祠。
三骏图
作者：陈琏
朝代：明

王孙画马师韩干，此疋权奇见应罕。疑是长杨较獦回，五老满身流赭汗。近时作者任月山，真迹往往传人间。骊黄青骢凡二疋，苑内呈来初卸鞍。吁嗟三骏非凡质，当时曾荷孙阳识。自入天闲沐主恩，煌煌天驷联奎壁。
上之回
作者：陈琏
朝代：明

上之回，从百官。出甘泉，游石关。震乾威，扬灵旗。服匈奴，臣月氏。胡虏平，神武章。渥泽施，仁风扬。亿万年，乐未央。
不寐
作者：陈琏
朝代：明

客梦初回酒正醒，揽衣行步月华明。心怀桂玉思乡土，身寄江湖忆弟兄。桂子风清秋满树，藕花露冷夜三更。自怜天上灵槎远，时见银河几曲横。
东坡墨竹为郭珍指挥赋
作者：陈琏
朝代：明

坡翁文艺何尔奇，落笔往往成珠玑。玉堂昼永风日美，闲写潇湘玉一枝。贞坚原有冰霜操，潇洒犹含雨露姿。英娥去后瑶佩冷，碧云深处青鸾飞。坡翁仙逝不复作，空遗墨迹人宝之。几回展卷生浩叹，欲赋愧乏琼琚辞。
东岳庙
作者：陈琏
朝代：明

岱宗毓神灵，千古奠齐鲁。层城列飞观，宝殿敞弘宇。银榜耀绿楹，金支辉析羽。五岳神独尊，威灵著千古。黔黎被仁泽，感戴犹父母。前朝崇礼秩，碑碣纷莫数。文辞日星垂，字体鸾凤翥。奇迹世所希，孰不争快睹。予时北京来，炎炎值秋暑。沐芳肃冠佩，祇谒暂容与。松桧起凉飔，薜荔含宿雨。遥瞻天门高，临风久延伫。
东湖亭
作者：陈琏
朝代：明

我爱高门好弟兄，东湖亭子十分清。传家喜有书充屋，遗子不烦金满籯。讲贯要明天下理，咿唔常听月中声。德星聚处尤堪爱，光近文奎彻夜明。
东郊偶赋
作者：陈琏
朝代：明

试马郡城东，双旌飏晓风。柳堤萦嫩绿，苔径落残红。作郡逢时泰，忧民愿岁丰。自惭无善政，何以慰良农。
中秋对月
作者：陈琏
朝代：明

入夕雨初霁，浮云净如扫。华月忽东升，寒光满晴昊。天香落丹桂，珠露缀瑶草。开筵近前墀，贪爱月色好。陶然欢笑中，不惜玉尊倒。举杯问姮娥，人生几回老。
中秋对月有怀滁阳诸公
作者：陈琏
朝代：明

天上秋已半，人间夜气澄。六合静无氛，银河寒欲冰。皓月流金波，疏星低玉绳。虚堂集尊俎，转觉忧思增。光摇莲炬粲，香爇篆烟腾。嘉会固云乐，念念在亲朋。佳期久乖阔，何时还合并。沉思不成寐，兀坐候晨兴。
乌栖曲
作者：陈琏
朝代：明

井梧叶落惊乌起，深院沉沉烛花紫。门前月色冷如霜，忆郎不来空断肠。
九日登尧山
作者：陈琏
朝代：明

几载尧山负赏心，忽逢佳节强登临。白云极目家何远，黄叶满林秋又深。杖屦徐行怜草色，壶觞列坐爱松阴。且将酩酊酬清景，何用闲吟慨古今。
九江
作者：陈琏
朝代：明
体裁：七言律诗

孤城百雉是浔阳，落日苍茫聚客航。云开山拥千峰秀，水落江分九派长。堪笑青衫老司马，琵琶声里泪浪浪。
九江
作者：陈琏
朝代：明

孤城百雉是浔阳，落日苍茫聚客航。湓浦烟波空浩渺，庾楼风致久荒凉。云开山拥千峰秀，水落江分九派长。堪笑青衫老司马，琵琶声里泪浪浪。
乡饮
作者：陈琏
朝代：明

欣逢四海承平日，秩秩宾筵列讲堂。总谓圣朝兴盛典，要令风化遍遐方。笙歌间作声音美，俎豆敷陈礼数详。我忝儒官叨胜会，自惭无德颂陶唐。
书堂秋意为蒋教谕赋
作者：陈琏
朝代：明

秋声惊落木，凉气入虚棂。讲罢风过席，吟馀月在庭。酒分邻瓮绿，灯照壁书青。习静多真趣，还期学考亭。
二乔观书
作者：陈琏
朝代：明

纷纷三国战争馀，弦诵之声久已无。乔氏女儿真可怪，不知终日读何书。
云州
作者：陈琏
朝代：明

云州旧属榆林郡，此日荒凉不可论。百雉城摧空有址，数家人住不成村。射雕碛上云初散，牧马原中草正蕃。戍卒晓来亲报说，銮舆昨日度龙门。
云州歌
作者：陈琏
朝代：明
体裁：古风

云州迤北天气寒，五谷不生民食艰。
云州歌
作者：陈琏
朝代：明

云州迤南好风土，高下川原足禾黍。云州迤北天气寒，五谷不生民食艰。胡羌俗与中华别，水草逐居食凭猎。云州南去足农耕，充国曾此破先零。
云阳张侯庙
作者：陈琏
朝代：明

张侯祠宇俯江滨，碧瓦朱檐锁白云。三国战争闻远略，千年史传著奇勋。香腾宝鼎祥光袅，风动旌旗翠影分。眺览不胜怀古意，摩挲石刻半苔纹。
五月五日至济宁河下王舜耕王庭学来访因赋七言近体二首以叙别
作者：陈琏
朝代：明

昨承恩命出都城，偶遇端阳在济宁。老我投闲头已白，故人来见眼终青。菖蒲泛酒清堪爱，角黍堆盆味更馨。寂寞屈原当日事，未须痛饮读骚经。萧萧行李出京都，到处人誇似二疏。致仕已辞三品禄，归舟剩载五车书。未寻林下鸡豚社，且理桥东水竹居。仕路驱驰年半百，甘棠不但在环滁。
五月五日至济宁河下王舜耕王庭学来访因赋七言近体二首以叙别·其一
作者：陈琏
朝代：明

昨承恩命出都城，偶遇端阳在济宁。老我投闲头已白，故人来见眼终青。菖蒲泛酒清堪爱，角黍堆盆味更馨。寂寞屈原当日事，未须痛饮读骚经。
五月五日至济宁河下王舜耕王庭学来访因赋七言近体二首以叙别·其二
作者：陈琏
朝代：明

萧萧行李出京都，到处人誇似二疏。致仕已辞三品禄，归舟剩载五车书。未寻林下鸡豚社，且理桥东水竹居。仕路驱驰年半百，甘棠不但在环滁。
五松书屋为佘郎中赋
作者：陈琏
朝代：明

不用长镵斲茯苓，藏修有屋近林扃。因寻往事观前史，闲究微言检六经。书帙香清芸草盛，砚池光动墨花馨。致身已到岩廊上，好建勋名纪汗青。
五王醉归图
作者：陈琏
朝代：明

开元天子承平日，主第王家数往回。花萼楼中初宴罢，五龙驰逐过街来。
五老听松歌为严贡士赋
作者：陈琏
朝代：明

我昔扁舟泛彭蠡，五老峰峦望中起。兴来飞步上层巅，万壑松声聒人耳。清如绿绮调冰弦，潺潺石涧鸣寒泉。和如洞庭张广乐，珊珊环佩来群仙。雄如昆阳破劲敌，铁骑奔腾响金革。壮如钱塘八月潮，巨浪洪涛互冲激。须臾听罢风已停，千林万树寂无声。此时尘虑若冰释，一段襟怀如水清。美人家住匡山麓，饱听松涛响岩谷。自从折桂上青云，归梦时时到书屋。妙龄勋业宜勉之，昼锦荣归应可期。山中猿鹤拟相候，还听松声似旧时。
五马图
作者：陈琏
朝代：明

干戈载戢世平康，神骏无羁尽脱缰。新水满沟春草绿，风光好似华山阳。
任丘河
作者：陈琏
朝代：明

波光渺渺水长流，源出桑乾最上头。百折千回何太急，不知几日到泸沟。
会仙观
作者：陈琏
朝代：明

昔会群真地有灵，琳宫玄馆又重兴。仙翁成道忘人我，宝鼎还丹护甲丁。华表年深留鹤语，黄河水长带龙腥。绿阴满院清如许，闲读黄庭一卷经。
会同馆对雪
作者：陈琏
朝代：明

新阳力犹微，阴气尚郁结。昨宵风雨来，吹作瑶空雪。芳砌飞玉尘，虚檐落冰屑。轩墀肃且静，对此更奇绝。寒光耀文窗，素色映华棁。锦帐氍毹温，醉面生绮缬。每念沙场人，衾裯冷如铁。
会真宫
作者：陈琏
朝代：明

会真宫里访天倪，琳馆清虚亦自奇。宋帝巡游曾驻跸，回仙去后谩留诗。烟生宝鼎存丹火，雨过瑶田长玉芝。明发乘风快登览，泰山顶上候安期。
伤秋
作者：陈琏
朝代：明

纨扇钟情厚，閒居感兴长。非关秋有意，人事自悲伤。
何原琏先生哀挽
作者：陈琏
朝代：明

圣主崇文治，先生际盛时。长年开马帐，白首拥皋比。不忝文儒列，宜为学者师。持存恒凛凛，讲授每孜孜。诗礼家声振，弦歌教雨施。人皆争敬仰，我幸获追随。愚钝资相励，渊源未易窥。有心承训迪，岂意遽暌离。立雪孤前愿，停云系寸思。方怀安信到，惊睹赴音来。莫致生刍奠，空怀薤露悲。临风揾清泪，政自哭吾私。
偏岭
作者：陈琏
朝代：明

虎旅前驱拥旆旌，郊原极目总军营。可人偏岭山前景，白石磷磷水自清。
元宵赐观灯诗五首
作者：陈琏
朝代：明

海宇清宁玉烛调，人间好景是元宵。星垂凤阙天应近，春入鳌山雪政消。香袅瑞烟浮黼扆，乐翻新曲协箫韶。微臣何幸逢嘉会，愧乏涓埃答圣朝。鳌负仙山翠色寒，星毬万点照晴峦。班行济济联鹓鹭，禁籞雍雍集凤鸾。月色偏于今夜好，乐声齐奏万年欢。教坊百戏呈新伎，喜得承恩对御看。月明如昼映楼台，万朵金莲此夜开。天上佩声常缥缈，云中扇影自徘徊。群真喜进长生箓，百辟同称万寿杯。清禁胜如仙境界，何须东海访蓬莱。九重仙仗拥旌旄，金阙巍巍宝座高。璧月光生青琐闼，玉炉香绕郁金袍。云随御辇扶双凤，地涌仙山戴六鳌。歌颂此时谁最盛，侍臣词赋胜枚皋。照眼灯光夜色鲜，鳌山高起五云边。神仙环佩来蓬岛，文武衣冠侍御筵。簇簇麾幢沾玉露，辉辉星月满瑶天。太平时节应难遇，愿祝吾皇寿万年。
元宵赐观灯诗五首·其一
作者：陈琏
朝代：明

海宇清宁玉烛调，人间好景是元宵。星垂凤阙天应近，春入鳌山雪政消。香袅瑞烟浮黼扆，乐翻新曲协箫韶。微臣何幸逢嘉会，愧乏涓埃答圣朝。
元宵赐观灯诗五首·其三
作者：陈琏
朝代：明

月明如昼映楼台，万朵金莲此夜开。天上佩声常缥缈，云中扇影自徘徊。群真喜进长生箓，百辟同称万寿杯。清禁胜如仙境界，何须东海访蓬莱。
元宵赐观灯诗五首·其二
作者：陈琏
朝代：明

鳌负仙山翠色寒，星毬万点照晴峦。班行济济联鹓鹭，禁籞雍雍集凤鸾。月色偏于今夜好，乐声齐奏万年欢。教坊百戏呈新伎，喜得承恩对御看。
元宵赐观灯诗五首·其五
作者：陈琏
朝代：明

照眼灯光夜色鲜，鳌山高起五云边。神仙环佩来蓬岛，文武衣冠侍御筵。簇簇麾幢沾玉露，辉辉星月满瑶天。太平时节应难遇，愿祝吾皇寿万年。
元宵赐观灯诗五首·其四
作者：陈琏
朝代：明

九重仙仗拥旌旄，金阙巍巍宝座高。璧月光生青琐闼，玉炉香绕郁金袍。云随御辇扶双凤，地涌仙山戴六鳌。歌颂此时谁最盛，侍臣词赋胜枚皋。
光霁轩为蹇叔华赋
作者：陈琏
朝代：明

繄昔濂溪翁，图启太极秘。岂惟开后学，往圣亦能继。襟怀复洒落，人皆仰光霁。惟子古渝彦，性资喜纯粹。皎皎鸾凤姿，温温瑚琏器。蚤探濂溪学，妙理独超诣。端居澹无营，坐挹庭草翠。灵台湛虚明，物欲岂能蔽。光风与霁月，悠然见胸次。愿言穷道源，直要溯洙泗。
入夷陵
作者：陈琏
朝代：明

扁舟西上到夷陵，城外人家散似星。水落寒滩群石出，雨晴隔岸乱山青。当年人颂欧公政，此日谁铭至喜亭。早晚又从三峡过，猿声宜在月中听。
入居庸关
作者：陈琏
朝代：明

远供军饷出开平，此日归来荷圣情。独爱居庸山水好，自临涧石濯尘缨。
入试院偶成
作者：陈琏
朝代：明

宴罢薇垣赴棘闱，衣冠济济肃威仪。官槐花早临街放，宫柳条长拂地垂。今我较文当世盛，诸生角艺在斯时。蟾宫丹桂秋来盛，谁解高攀第一枝。
八仙花
作者：陈琏
朝代：明

一自琼花飞上天，无双亭子益凄然。仙姝去后花仍在，玉蕊争传是八仙。
八月初一日奉天殿早朝
作者：陈琏
朝代：明

凤诏班师大驾还，金门冠佩肃千官。祥云常护蓬莱殿，旭日光临玉笋班。扇影参差开雉尾，天威咫尺觐龙颜。词臣争进平胡颂，万岁千秋喜治安。
八月初三秋丁斋宿偶赋
作者：陈琏
朝代：明

暮雨初收夜气凉，黉宫如水漏声长。金莲光粲频添烛，宝篆烟浮屡换香。礼乐明时严秩秩，弦歌深夜尚洋洋。喜逢圣代崇禋祀，勉效涓埃答素王。
八龙冢
作者：陈琏
朝代：明

荀氏好昆仲，当时称八龙。慈明信无双，声誉何隆隆。孝义萃一家，莫匪庆所钟。史籍著遗烈，耿耿垂无穷。城北有封竁，荆棘结蒙茏。墓门闭白日，宰木号清风。兹晨偶经此，转觉心冲冲。
公廨前梅花开戏作二首
作者：陈琏
朝代：明

孤根生长近黄堂，烂熳花从雪里芳。政喜巡檐闲索笑，风情应不让何郎。霜雪纷纷万木衰，忽从竹外见南枝。凭君莫作寻常看，金鼎调羹事可期。
公廨前梅花开戏作二首·其一
作者：陈琏
朝代：明

孤根生长近黄堂，烂熳花从雪里芳。政喜巡檐闲索笑，风情应不让何郎。
公廨前梅花开戏作二首·其二
作者：陈琏
朝代：明

霜雪纷纷万木衰，忽从竹外见南枝。凭君莫作寻常看，金鼎调羹事可期。
六一泉
作者：陈琏
朝代：明

欧子孤山原不到，泉名六一表怀贤。勤师已化坡仙老，留得高名世上传。
六月五日致斋龙潭精舍
作者：陈琏
朝代：明
体裁：古风

灵湫湛泓淳，神宫极虚敞。下有龙所栖，云气日来往。疏林过新雨，台榭恢清爽。山色晴更幽，泉声静逾响。徘徊纵良觌，足惬平生想。安得长此居，坐看玉芝长。
兰桂双喜图为监生马骥赋
作者：陈琏
朝代：明

君不见晋谢安，十年不出居东山。一朝声华著江左，群从子弟犹芝兰。又不见窦谏议，阴德原来真罕比。挺生五子联芳名，当时曾拟燕山桂。崇兰丹桂时所嘉，托根多近忠良家。若非主家擅芳誉，谁问桂芳兰茁芽。乐庵马翁诗礼裔，况复高情爱清致。芸香满室书在床，桂树当门兰绕砌。春风淡荡日载阳，崇兰郁郁含烟光。紫茎竞秀见奇质，碧萼乍吐闻幽香。郊墟生凉雨初霁，桂树团团实堪爱。珠葩万点粲黄金，老叶千层张翠盖。翁兮对此心自怡，儿孙娱侍皆英姿。谢兰窦桂足堪并，和气蔼蔼充庭闱。子能承颜奉甘旨，复喜潜心事经史。昔曾擢桂登蟾宫，又见观光游璧水。志大宁甘安小成，尚拟对策登明廷。省亲暂尔归南海，都门祖饯皆儒英。此行到家秋已暮，丹桂著花兰欲吐。蹁跹綵服拜翁前，喜鹊查查在庭树。知子平生怀远图，文采烨烨珊瑚株。古人事业立可致，岂负少年勤读书。
兰翠轩为陈廷璋赋
作者：陈琏
朝代：明

彼美人兮貌清扬，开轩适近茹溪傍。依稀辋川之风景，恍惚浣花之草堂。雨过娟娟修竹净，风来馥馥崇兰香。时看霏翠落虚牖，或见水气生寒光。终朝相对尘虑息，如游九畹浮三湘。神閒气和乐自然，飞梦不到名利场。谢家兰玉信堪拟，蒋氏三径还可方。累世相承在诗礼，应是前人庆泽长。
兰蕙同芳为吴指挥赋
作者：陈琏
朝代：明

阴阳运玄化，万汇咸熙熙。兰蕙发佳祥，晔晔见贞姿。同根固云好，并秀一何奇。光风转新绿，清露湛琼蕤。含翘纷旖旎，懹馨竞华兹。幽芳异群卉，夙受君子知。造物寓深意，钟瑞表明时。
关山月
作者：陈琏
朝代：明

冰轮流辉天宇宽，长风吹度玉门关。玉关无云秋万里，月色满空凉似水。远客思归睡不成，况复边头来雁声。楼中美人当此夕，坐对清辉应叹息。
兴教寺
作者：陈琏
朝代：明

广陵城外寺，幽僻远尘氛。万竹秋含雨，高松暝宿云。跏趺僧入定，慷慨客论文。欲觅开山事，残碑半藓纹。
冲虚观
作者：陈琏
朝代：明

山从蓬岛来，灵迹世应稀。神符生竹叶，蝴蝶化仙衣。瑶台集羽士，端简礼紫微。不唯铜龙出，亦见庆云飞。
凤凰台
作者：陈琏
朝代：明

山上百尺台，曾闻来凤凰。凤凰去已久，遗迹空凄凉。竹实饱霜露，梧桐媚朝阳。于今际熙皞，凤兮当来翔。翩然衔瑞图，与时作祯祥。
凤台歌寄宝邑亲旧
作者：陈琏
朝代：明
体裁：古风

亭亭凤凰台，屹立南海湄。相传有神仙，骑凤曾到之。一从仙人去不返，几番春草荒台基。秋风吹老紫竹实，夜月空挂梧桐枝。我时读书凤台下，与君同结沧洲期。常常登临恣游乐，呼酒共酌黄金卮。酒酣悲歌谩吊古，豪气万丈舒虹霓。南溟俯观一杯小，罗浮侧望群峰卑。眼周八极想高举，欲跨黄鹄云间飞。有时吐言作珠玉，散落犹恐寰中知。细询往事增慷慨，令人徒忆丁令威。我闻唐虞三代时，麒麟在郊凤来仪。乃知灵物产治世，神仙之说何足稽。当今大圣人，德化溢九围。醴泉甘露效祥瑞，芝房天马形歌诗。凤兮性本灵，来仪勿迟迟。莫向丹丘老文采，好向明廷览德辉。凤兮凤兮久不来，使我怅望增遐思，使我怅望增遐思。
凤台歌寄宝邑亲旧
作者：陈琏
朝代：明

亭亭凤凰台，屹立南海湄。相传有神仙，骑凤曾到之。翠旂羽葆纷杂遝，鸾笙十二吹参差。鱼龙起听海波立，白鸐上下相追随。一从仙人去不返，几番春草荒台基。秋风吹老紫竹实，夜月空挂梧桐枝。我时读书凤台下，与君同结沧洲期。常常登临恣游乐，呼酒共酌黄金卮。酒酣悲歌谩吊古，豪气万丈舒虹霓。南溟俯观一杯小，罗浮侧望群峰卑。眼周八极想高举，欲跨黄鹄云间飞。有时吐言作珠玉，散落犹恐寰中知。细询往事增慷慨，令人徒忆丁令威。我闻唐虞三代时，麒麟在郊凤来仪。乃知灵物产治世，神仙之说何足稽。当今大圣人，德化溢九围。醴泉甘露效祥瑞，芝房天马形歌诗。凤兮性本灵，来仪勿迟迟。醴泉可供饮，竹实堪疗饥。莫向丹丘老文采，好向明廷览德辉。凤兮凤兮久不来，使我怅望增遐思，使我怅望增遐思。
出塞四首
作者：陈琏
朝代：明

亲征诏初下，我师今有名。平生誇勇决，策勋在兹行。铁衣光耀日，宝刀新发硎。誓当献奇捷，何须请长缨。狼烟起边烽，羽书入丹阙。大驾事亲征，诸军奋忠烈。虎士皆鹰腾，蓄锐伺俱发。庙算已无遗，残胡期殄灭。平生誓许国，绝域思策勋。执戈奋前驱，壮志淩苍旻。夜度黑河月，朝拂阴山云。擒贼须名王，部落奚足云。自小事嫖姚，亦尝逐轻车。平生射雕手，紫塞曾驰驱。此日应明诏，为君去平胡。建勋在兹始，笑视金仆姑。
出塞四首·其一
作者：陈琏
朝代：明

亲征诏初下，我师今有名。平生誇勇决，策勋在兹行。铁衣光耀日，宝刀新发硎。誓当献奇捷，何须请长缨。
出塞四首·其三
作者：陈琏
朝代：明

平生誓许国，绝域思策勋。执戈奋前驱，壮志淩苍旻。夜度黑河月，朝拂阴山云。擒贼须名王，部落奚足云。
出塞四首·其二
作者：陈琏
朝代：明

狼烟起边烽，羽书入丹阙。大驾事亲征，诸军奋忠烈。虎士皆鹰腾，蓄锐伺俱发。庙算已无遗，残胡期殄灭。
出塞四首·其四
作者：陈琏
朝代：明

自小事嫖姚，亦尝逐轻车。平生射雕手，紫塞曾驰驱。此日应明诏，为君去平胡。建勋在兹始，笑视金仆姑。
函谷关
作者：陈琏
朝代：明

谁将鬼斧凿嶙峋，函谷之名天下闻。望气一时知老子，闻鸡半夜走田文。崖经宿雨石将堕，尘暗西风路莫分。今日车书归大统，不劳鱼钥守三军。
凿冰行
作者：陈琏
朝代：明

风沙漠漠日色黄，粮车已驻青山傍。山前泉流汲已竭，仆夫来告心遑遑。或言草间地卑湿，其下或有坚冰藏。闻者欣然争发取，果获积块凝寒光。纷纷辇至竞烧爨，锤斧剖击声琅琅。铜锅瓦釜试新火，顷刻俱成蟹眼汤。煮雪曾闻瀹佳茗，消冰今见炊黄粱。茶香仅能止渴吻，饭熟政喜充饥肠。南人睹之自惊异，北客视此犹寻常。谩将毫楮纪所见，要知朔土殊炎方。
刘立方先生哀挽
作者：陈琏
朝代：明

每重交情老益坚，江湖别后又多年。方期诗酒陪行乐，岂意蘋蘩荐豆笾。留世空能存素节，传家亦有旧青毡。墓门早晚刊新碣，定见文光夜烛天。
初至龙兴寺斋宿赠无为禅师兼东海藏主二首
作者：陈琏
朝代：明

我爱禅师好，长斋养性灵。开窗分树绿，挂衲近松青。鹤警云间锡，龙听月下经。安心应有法，自可引修龄。偶到招提境，斋居兴独清。竹风消暑气，松雨滴秋声。挥麈谈无倦，焚香坐到明。相逢似相识，犹恐是三生。
初至龙兴寺斋宿赠无为禅师兼东海藏主二首·其一
作者：陈琏
朝代：明

我爱禅师好，长斋养性灵。开窗分树绿，挂衲近松青。鹤警云间锡，龙听月下经。安心应有法，自可引修龄。
初至龙兴寺斋宿赠无为禅师兼东海藏主二首·其二
作者：陈琏
朝代：明

偶到招提境，斋居兴独清。竹风消暑气，松雨滴秋声。挥麈谈无倦，焚香坐到明。相逢似相识，犹恐是三生。
别京师赴四川
作者：陈琏
朝代：明

作郡滁阳廿载馀，五云阙下拜新除。极知圣主恩荣重，深愧愚臣学术疏。晴日辉辉明宪节，清风习习拂衣裾。此行拟展澄清志，蜀道人争识鹭车。
别督运参将汤公
作者：陈琏
朝代：明

年来白发已盈簪，诏许归田遂素心。老我投闲徒有赋，故人相见惜分襟。金兰自信交情厚，杯酒何如别意深。别后傥能相记念，便风无惜寄徽音。
到潼关喜雨
作者：陈琏
朝代：明

途长连日苦炎蒸，一雨东来喜不胜。添作河流黄万顷，洗开华岳翠千层。檐垂银竹光如玉，簟展桃笙冷似冰。一榻萧然清不寐，仆夫韝马候晨兴。
北邙山
作者：陈琏
朝代：明

北邙之山何其高，春雨年年生野蒿。山上古坟纷莫数，岁远年深不知主。墓道之碑多不存，空见石羊兼石虎。只今山下多新阡，曾见何人挂纸钱。松楸麦饭古来重，此事惟属儿孙贤。因经北邙山，高歌空感慨。漳河隔岸是西陵，陵前松柏今安在。
十二月词效李长吉体 其一 正月
作者：陈琏
朝代：明

东郊美人迎新春，春光茫茫烟满津。江头水生杨柳新，色染鹅黄犹未匀。和风丽日催兰蕙，淑气融融塞天地。无心去理阳春曲，闲把修娥斫双绿。
十二月词效李长吉体 其七 七月
作者：陈琏
朝代：明

星桥驾乌鹊，秋竹度秋萤。舞衫嫩凉结，纨扇幽恨并。蘼芜花正发，衰兰色已零。霄寒紫罗荐，露湿芙蓉屏。孀妾耿忘寐，此心常独惺。
十二月词效李长吉体 其三 三月
作者：陈琏
朝代：明

七星挂城宫漏残，别院悬帘秋水寒。琐窗梦断莺声老，满地落红闲不扫。脉脉芳心向谁道，蝴蝶飞来满芳草。光风淡淡春云热，江上菖蒲想堪结。春住春归总不知，愁看十里杨花雪。
十二月词效李长吉体 其九 九月
作者：陈琏
朝代：明

井梧叶落银床冷，月下孤鸾吊寒影。院宇沉沉清似水，闪闪光摇烛花紫。长歌白纻敲悬珰，绿香绣幕愁夜长。
十二月词效李长吉体 其二 二月
作者：陈琏
朝代：明

采桑南陌头，陌头花开风力柔。吴媮向人扬清讴，花底怨春胡燕愁。社雨初晴路如洗，轧轧车声转流水。罗裙翠袖香风起，芳草萋萋暮烟紫。
十二月词效李长吉体 其五 五月
作者：陈琏
朝代：明

湘帘捲秋水，玉簟凉冰肌。鹍弦诉幽怨，凤笙吹参差。杯浮甘露浆，井汲铅华水。歌罢綵云空，南薰四筵起。
十二月词效李长吉体 其八 八月
作者：陈琏
朝代：明

桂影月中现，桂香天外飘。玉佩湘娥解，锦瑟佳人调。灯青兰膏煖，灰寒沉水消。城鸦啼粉堞，河落曙萧萧。
十二月词效李长吉体 其六 六月
作者：陈琏
朝代：明

赤帝来，火龙出，下土炎炎畏红日。翠华摇摇宴水晶，仙风泠泠透骨清，何须赤脚踏层冰。
十二月词效李长吉体 其十 十月
作者：陈琏
朝代：明

鸳鸯瓦冷霜华薄，剪剪轻寒透罗幕。银缸吐花凝幽光，击钟挝鼓饮华堂。万籁沉沉夜方永，玉兔无声堕寒影，酒阑人散笙歌静。
十二月词效李长吉体 其十一 十一月
作者：陈琏
朝代：明

雪花六出碎琼芳，九成宫阙参差光。一声白纻樽前起，琵琶枨枨寒玉指。火井温泉何处寻，氍毹醉卧雕房深。
十二月词效李长吉体 其十二 十二月
作者：陈琏
朝代：明

湘筠冻折琅玕玉，冷逼青楼起寒粟。依微和气酒中回，龟甲屏风照银烛。
十二月词效李长吉体 其四 四月
作者：陈琏
朝代：明

平塘水流声溘溘，波凝鸭绿琉璃滑。横船醉眠白昼长，浦口梅风歌扇香。老红堕地花已稀，幽篁娟娟弄粉姿，美人怅望别离时。
十二月词效李长吉体·正月
作者：陈琏
朝代：明

东郊美人迎新春，春光茫茫烟满津。江头水生杨柳新，色染鹅黄犹未匀。和风丽日催兰蕙，淑气融融塞天地。无心去理阳春曲，闲把修娥斫双绿。采桑南陌头，陌头花开风力柔。吴媮向人扬清讴，花底怨春胡燕愁。社雨初晴路如洗，轧轧车声转流水。罗裙翠袖香风起，芳草萋萋暮烟紫。七星挂城宫漏残，别院悬帘秋水寒。琐窗梦断莺声老，满地落红闲不扫。脉脉芳心向谁道，蝴蝶飞来满芳草。光风淡淡春云热，江上菖蒲想堪结。春住春归总不知，愁看十里杨花雪。平塘水流声溘溘，波凝鸭绿琉璃滑。横船醉眠白昼长，浦口梅风歌扇香。老红堕地花已稀，幽篁娟娟弄粉姿，美人怅望别离时。湘帘捲秋水，玉簟凉冰肌。鹍弦诉幽怨，凤笙吹参差。杯浮甘露浆，井汲铅华水。歌罢綵云空，南薰四筵起。赤帝来，火龙出，下土炎炎畏红日。翠华摇摇宴水晶，仙风泠泠透骨清，何须赤脚踏层冰。星桥驾乌鹊，秋竹度秋萤。舞衫嫩凉结，纨扇幽恨并。蘼芜花正发，衰兰色已零。霄寒紫罗荐，露湿芙蓉屏。孀妾耿忘寐，此心常独惺。桂影月中现，桂香天外飘。玉佩湘娥解，锦瑟佳人调。灯青兰膏煖，灰寒沉水消。城鸦啼粉堞，河落曙萧萧。井梧叶落银床冷，月下孤鸾吊寒影。院宇沉沉清似水，闪闪光摇烛花紫。长歌白纻敲悬珰，绿香绣幕愁夜长。鸳鸯瓦冷霜华薄，剪剪轻寒透罗幕。银缸吐花凝幽光，击钟挝鼓饮华堂。万籁沉沉夜方永，玉兔无声堕寒影，酒阑人散笙歌静。雪花六出碎琼芳，九成宫阙参差光。一声白纻樽前起，琵琶枨枨寒玉指。火井温泉何处寻，氍毹醉卧雕房深。湘筠冻折琅玕玉，冷逼青楼起寒粟。依微和气酒中回，龟甲屏风照银烛。
十六日晚发六合
作者：陈琏
朝代：明

扬舲溯长河，风物喜清美。茫茫秋水平，淡淡暮山紫。倏焉月东升，光彩腾万里。孤鸿何处来，清音落人耳。
十台怀古 其一 姑苏台
作者：陈琏
朝代：明

吴王行乐登高台，凤绡翠幕重重开。更深歌舞宴西子，飘飘丝竹云边来。渡溪铁骑纷如簇，台上犹歌乌夜曲。曲声未断越兵来，一旦欢娱梦蕉鹿。蛾眉零落归何处，声色迷人孰能悟。千年遗址百花洲，犹说吴王旧行路。
十台怀古 其七 望思台
作者：陈琏
朝代：明

湖城城头云黯黯，望思台成悔何晚。一从金犊去无踪，几度春风岁华远。武皇用人何太轻，江充小吏机谋深。东宫冤气贯星斗，白日紫汉生层阴。神仙楼观连云起，有术难招戾园鬼。恩深舐犊恨无穷，目断湖城隔秋水。
十台怀古 其三 朝阳台
作者：陈琏
朝代：明

瑶台百尺临江上，水色山光共环向。君王行乐年复年，凤阁龙楼隐层嶂。神娥归来暝色寒，佩声缥缈青霄间。朝云暮雨竟何在，苍枫丹桂盈秋山。当时谁擅高唐赋，宋玉才高欣际遇。往事悠悠不可论，台前老树西风怒。
十台怀古 其九 凤凰台
作者：陈琏
朝代：明

梧桐日暖生紫云，綵凤飞下嗈嗈鸣。台中之人不可见，日餐白玉歌长生。凤去台空朝复暮，五色霞明玉京路。云间仙乐按宫商，天上銮坡集鹓鹭。瀛洲别来岁月遥，何时再赴群仙招。醉呼斗酒酹太白，卧听花前碧玉箫。
十台怀古 其二 章华台
作者：陈琏
朝代：明

灵王意气淩寰宇，十万雄兵辟疆土。登临更有章华台，睥睨中原瞰荆楚。穷奢极丽非良谋，纵乐日向高台游。皓齿能歌细腰舞，蛾眉宁识人间愁。一朝霸业归萧索，江上游魂招不得。夕阳衰草栖寒烟，伤心忍过荒台前。
十台怀古 其五 戏马台
作者：陈琏
朝代：明

重瞳仗剑东方来，霸气欲压彭城摧。噫呜啐咄止如此，日思飞鞚游高台。击鼓撞钟誇侈靡，五色龙文望中起。阴陵失道空自伤，不见当时千万骑。东城决战心犹雄，草木惨惨生悲风。沛公自是真天子，看渠百战徒刭死。
十台怀古 其八 铜爵台
作者：陈琏
朝代：明

漳河河边起铜爵，烜赫威声穷朔漠。台中妖姬盛如云，凤帐鸾帏翠罗薄。清歌一曲秋风前，飘飘吹入青云间。台前老树恨未已，至今叶染啼痕斑。当年艳骨归何处，鸟能清歌柳能舞。欲持斗酒酹英雄，寂历西陵暗风雨。
十台怀古 其六 歌风台
作者：陈琏
朝代：明

高皇仗义诸侯归，沛中白日神龙飞。三秦已定四海一，图治宁敢忘宵衣。大风歌来山岳动，父老闻之泪如涌。此时何不歌南薰，慷慨尊前似矜勇。翠华不来台已荒，满林松桧声悠扬。后人登临空叹息，怀古之情岂终极。
十台怀古 其十 淩歊台
作者：陈琏
朝代：明

宋皇江左开新国，别业淩歊高百尺。三千歌舞恣欢娱，十二阑干映空碧。羽盖鸾旌几度来，香风满座琼筵开。凤笙龙管听未毕，台前落日飞黄埃。醉后昏昏凭玉几，遥望台城才百里。可怜风致易凄凉，一段繁华付流水。
十台怀古 其四 黄金台
作者：陈琏
朝代：明

子哙沽名堕庙社，燕昭信是真王者。黄金不惜筑高台，郭隗能言千里马。一时云集俱英豪，剧辛乐毅非儿曹。建功已酬国士报，声名不让燕山高。春秋义战由来少，何限生灵膏野草。王风不作周道东，慷慨令人怀二老。
十台怀古·姑苏台
作者：陈琏
朝代：明

吴王行乐登高台，凤绡翠幕重重开。更深歌舞宴西子，飘飘丝竹云边来。渡溪铁骑纷如簇，台上犹歌乌夜曲。曲声未断越兵来，一旦欢娱梦蕉鹿。蛾眉零落归何处，声色迷人孰能悟。千年遗址百花洲，犹说吴王旧行路。灵王意气淩寰宇，十万雄兵辟疆土。登临更有章华台，睥睨中原瞰荆楚。穷奢极丽非良谋，纵乐日向高台游。皓齿能歌细腰舞，蛾眉宁识人间愁。一朝霸业归萧索，江上游魂招不得。夕阳衰草栖寒烟，伤心忍过荒台前。瑶台百尺临江上，水色山光共环向。君王行乐年复年，凤阁龙楼隐层嶂。神娥归来暝色寒，佩声缥缈青霄间。朝云暮雨竟何在，苍枫丹桂盈秋山。当时谁擅高唐赋，宋玉才高欣际遇。往事悠悠不可论，台前老树西风怒。子哙沽名堕庙社，燕昭信是真王者。黄金不惜筑高台，郭隗能言千里马。一时云集俱英豪，剧辛乐毅非儿曹。建功已酬国士报，声名不让燕山高。春秋义战由来少，何限生灵膏野草。王风不作周道东，慷慨令人怀二老。重瞳仗剑东方来，霸气欲压彭城摧。噫呜啐咄止如此，日思飞鞚游高台。击鼓撞钟誇侈靡，五色龙文望中起。阴陵失道空自伤，不见当时千万骑。东城决战心犹雄，草木惨惨生悲风。沛公自是真天子，看渠百战徒刭死。高皇仗义诸侯归，沛中白日神龙飞。三秦已定四海一，图治宁敢忘宵衣。大风歌来山岳动，父老闻之泪如涌。此时何不歌南薰，慷慨尊前似矜勇。翠华不来台已荒，满林松桧声悠扬。后人登临空叹息，怀古之情岂终极。湖城城头云黯黯，望思台成悔何晚。一从金犊去无踪，几度春风岁华远。武皇用人何太轻，江充小吏机谋深。东宫冤气贯星斗，白日紫汉生层阴。神仙楼观连云起，有术难招戾园鬼。恩深舐犊恨无穷，目断湖城隔秋水。漳河河边起铜爵，烜赫威声穷朔漠。台中妖姬盛如云，凤帐鸾帏翠罗薄。清歌一曲秋风前，飘飘吹入青云间。台前老树恨未已，至今叶染啼痕斑。当年艳骨归何处，鸟能清歌柳能舞。欲持斗酒酹英雄，寂历西陵暗风雨。梧桐日暖生紫云，綵凤飞下嗈嗈鸣。台中之人不可见，日餐白玉歌长生。凤去台空朝复暮，五色霞明玉京路。云间仙乐按宫商，天上銮坡集鹓鹭。瀛洲别来岁月遥，何时再赴群仙招。醉呼斗酒酹太白，卧听花前碧玉箫。宋皇江左开新国，别业淩歊高百尺。三千歌舞恣欢娱，十二阑干映空碧。羽盖鸾旌几度来，香风满座琼筵开。凤笙龙管听未毕，台前落日飞黄埃。醉后昏昏凭玉几，遥望台城才百里。可怜风致易凄凉，一段繁华付流水。
华山歌
作者：陈琏
朝代：明

巍巍泰华山，磐礴奠西方。金精孕灵异，形状非寻常。孤高拔地五千仞，三峰秀出北斗傍。乾坤开辟几万载，但见山色恒苍苍。云梯石磴之险不可以径上，仰见铁縆络石生寒光。游人扳缘若猿狖，下瞰绝壑魂飞扬。崄巇历尽至平坦，琳宫贝阙何辉煌。金芝瑶草纷莫数，琼林珠树森成行。水帘千尺捲晴雪，丹灶白日凝玄霜。仙风吹下玉井莲，花瓣岂止十丈长。世人见之不敢拾，但觉满地生天香。吁嗟乎，泰华之胜有如此，况遇异人过后名逾彰。昔闻十六仙，餐霞当糇粮。一朝功成游碧落，祥鸾瑞鸐同翱翔。复闻希夷公，高卧白石床。紫泥丹诏徵不起，幽梦直要追羲黄。至今遗迹宛然在，岁月已远亭台荒。我从关东来，见山喜欲狂。淩晨登绝顶，举目天茫茫。诸山平地若培嵝，齐州九点犹豪芒。蓬莱云气恒在目，王京千里遥相望。欲招瀛州仙，同此乐徜徉。雕盘擘麟脯，玉斝分琼浆。双吹紫鸾笙，乘风游帝傍。愿将万寿献天子，永令四海歌时康。
华山歌
作者：陈琏
朝代：明
体裁：古风

金精孕灵异，形状非寻常。孤高拔地五千仞，三峰秀出北斗傍。乾坤开辟几万载，但见山色恒苍苍。云梯石磴之险不可以径上，仰见铁縆络石生寒光。崄巇历尽至平坦，琳宫贝阙何辉煌。金芝瑶草纷莫数，琼林珠树森成行。水帘千尺捲晴雪，丹灶白日凝玄霜。仙风吹下玉井莲，花瓣岂止十丈长。世人见之不敢拾，但觉满地生天香。昔闻十六仙，餐霞当糇粮。复闻希夷公，高卧白石床。紫泥丹诏徵不起，幽梦直要追羲黄。至今遗迹宛然在，岁月已远亭台荒。我从关东来，见山喜欲狂。淩晨登绝顶，举目天茫茫。诸山平地若培嵝，齐州九点犹豪芒。蓬莱云气恒在目，王京千里遥相望。欲招瀛州仙，同此乐徜徉。雕盘擘麟脯，玉斝分琼浆。双吹紫鸾笙，乘风游帝傍。愿将万寿献天子，永令四海歌时康。
华清宫怀古
作者：陈琏
朝代：明

唐代离宫久已荒，华清应似鲁灵光。草迷翠辇经游路，池有诸嫔赐浴汤。满壁丹青空见画，閒庭花木自闻香。登临不用兴长叹，且向高冈咏凤凰。
华盖观瀑
作者：陈琏
朝代：明

大科峰头走白龙，蜿蜒绕出青芙蓉。披烟捲雾隐复现，飞下云坪第几重。凭虚喷薄一痕白，界破翠崖数千尺。晴空风雨锁岩陬，浩浩松涛万壑秋。飞湍激石石将转，雪浪撼山山欲浮。浮山转石肆磅礴，五丁鬼斧何年凿。顿洗烦襟三斛尘，心源活泼从疏瀹。
华阳道隐为罗济能赋
作者：陈琏
朝代：明

三茅之山仙所都，华阳洞在山之隅。丹房药室秘灵异，洞天之名诚不虚。彼美人兮学仙徒，卜筑近爱华阳居。当门列岫耀圭璧，满地白石堆琪玗。杜门少与尘事接，终日闲观鸿宝书。或时采芝度溪谷，或时招鹤来庭除。兴阑高卧北窗下，松门瑟瑟鸣笙竽。唤醒十载江湖梦，长啸一声山月孤。
华首台
作者：陈琏
朝代：明

山下梅花岁岁新，师雄遗迹已成尘。石楼六月不知暑，瑶室四时常是春。华首真人游览惯，蕊珠宫阙往来频。药槽丹灶依然在，得到骖鸾有几人。
卢山
作者：陈琏
朝代：明

闻说仙翁旧此栖，至今桃李尚成蹊。游人慎勿轻将出，山下云深路自迷。
厢房前菊花
作者：陈琏
朝代：明

落尽群花独自芳，金英浑欲占秋光。纷纷世上誇红紫，何事渊明祇爱黄。
厢房夜坐
作者：陈琏
朝代：明

六馆清如许，斋居寂不哗。吟馀诗在稿，坐久烛生花。窗印梅花月，炉烹雪水茶。尘思俱荡涤，幽兴喜无涯。
厢房夜宿同助教费良弼赋
作者：陈琏
朝代：明

六堂寂寂夜将分，睡鸭烟消换宿薰。月照小窗清似水，匡床对坐好论文。
友清轩为江阴黄彦达赋
作者：陈琏
朝代：明

澄江有佳士，不为尘事撄。所事在高洁，卜筑向林扃。轩居喜幽僻，松梅有馀清。苍髯屋角垂，翠羽花间鸣。闲将绿绮弹，爱此霜月明。悠然协清趣，孰识此时情。
双节堂为锡山朱靖赋
作者：陈琏
朝代：明

一自共姜后，谁能赋柏舟。今看双节美，可与古人俦。共矢心如石，相看雪满头。观风有使者，行听达宸旒。
发张家湾
作者：陈琏
朝代：明

初出蓬莱殿，遥临析水津。雪消山隐隐，冰泮水粼粼。报国心方切，观风志喜伸。咨询有封事，行拟达严宸。
发滁阳
作者：陈琏
朝代：明

礼币承天宠，琴书促去程。此时离郡治，不日到都城。恋恋官僚意，依依父老情。两京叨校艺，别处值新正。
发滁阳
作者：陈琏
朝代：明

笑领徵书酒半酣，紫薇香露湿华缄。秋闱人物多□许，明月知谁步斗南。
发都城
作者：陈琏
朝代：明

维皇建有极，万邦悉来臣。海宇久宁谧，和气盎犹春。如何此胡孽，梗化肆凶嚚。侵轶我亭障，虏掠我边民。烽火照原野，羽书达枫宸。天威赫然怒，亲征勒六军。小臣专督运，黾勉效忠勤。粮车若流水，载道声辚辚。翘首望前旌，銮舆拥祥云。桓桓大将军，感激思报恩。帐下万貔虎，胜气薄苍旻。喜凭国威灵，誓清胡虏尘。行听奏奇捷，声光迈前闻。
古剑
作者：陈琏
朝代：明

我有太古剑，新拭鸊鹈血。收藏久未试，光芒射寒月。
古岩书舍为叶仲立赋
作者：陈琏
朝代：明

古岩胜景知何处，遥在沙棠紫翠中。春树阴垂萝薜雨，秋林香散木樨风。石镌鸟迹千年在，水浸龙湫一窍通。书舍夜寒灯火粲，文光千丈贯晴虹。
古柏为礼部精膳司员外张韫题
作者：陈琏
朝代：明

李郎画笔重当时，古柏写来何太奇。坚刚原是栋梁器，偃蹇已成龙虎姿。孔明庙前经岁久，莱公祠畔起人思。根盘厚地高百尺，侧叶不随凡木衰。
古长城
作者：陈琏
朝代：明

榆林青山下，云是古长城。古人不可见，长城今亦平。空馀饮马窟，泉水喜犹清。村氓星散居，终岁事农耕。矧属京畿内，无复风尘惊。斯民亦何幸，熙熙乐其生。
召赴春闱同考太仆寺诸公饯于三里冈春闱稿
作者：陈琏
朝代：明

奎光夜夜烛三台，闻道春闱早晚开。岂意徵书天上降，遂劳使者日边来。暂停柳下青丝鞚，同醉花前白玉杯。行望京华应咫尺，钟山云气接蓬莱。
司业张公厢房前杏花开邀赏二首
作者：陈琏
朝代：明

金门待漏早朝回，喜见窗前杏已开。莫惜一尊花下醉，只愁风雨委苍苔。不买杨州芍药栽，却怜丹杏近琴台。东风似有留春意，不放繁红一夜开。
司业张公厢房前杏花开邀赏二首·其一
作者：陈琏
朝代：明

金门待漏早朝回，喜见窗前杏已开。莫惜一尊花下醉，只愁风雨委苍苔。
司业张公厢房前杏花开邀赏二首·其二
作者：陈琏
朝代：明

不买杨州芍药栽，却怜丹杏近琴台。东风似有留春意，不放繁红一夜开。
司业张公玄略斋房夜坐偶赋
作者：陈琏
朝代：明

璧水斋居夜，开轩不用灯。月华穿槛白，竹色近帘青。香爇龙涎煖，琴鸣鸐梦醒，更深浑不寐。亹亹且谈经。
吊陈孝子
作者：陈琏
朝代：明

哀亲客死几经秋，跋涉山河万里求。泣雨收骸花滴泪，悲风负骨草生愁。法口旷世堪为侣，廉范当年可作仇。千载孝名垂宇宙，乡贤崇祀景前修。
同张容与登峄山
作者：陈琏
朝代：明

凫绎奠东鲁，翠色高崔嵬。有时发霞采，照耀金银台。兹游获胜览，顿觉襟怀开。探古访灵迹，登高轶浮埃。何当淩绝顶，翘首望蓬莱。
吕城
作者：陈琏
朝代：明

炎灰不复然，三国犹鼎峙。孙郎启雄图，控地数千里。丹阳号名镇，伯业肇于此。吕侯膺重寄，才略真国士。筑城漕渠壖，百雉一时起。区区卫生聚，金汤谩曾拟。曾未百馀年，寂寞见遗址。春风草色青，夜雨苔痕紫。在德不在险，斯言岂虚耳。
吕梁洪
作者：陈琏
朝代：明

吕梁天下险，巫峡可并称。伊昔黄河与清泗，合为一水通郡城。才出百丈洪，荡潏无时停。旋涡回洑几十里，古潭渟滀秋泓澄。两山夹其中，乱石高峥嵘。不知何年鬼斧凿，中流峎崿无由平。狂澜泻长谼，奔迸犹建瓴。珠跳霏霏洒冬雪，震响隐隐疑雷霆。奔流不可遏，势欲穷沧溟。乃知此水神莫测，终日常带鱼龙腥。昨从北京回，扁舟弄清泠。兹晨偶经此，快我览古情。举杯酹青山，放歌濯尘缨。缅思尉迟公，修理费经营。摩挲赵子碑，感慨岁月更。矧今天子圣，德化溢八纮。雨旸喜时若，海岳俱效灵。龙门三峡已安妥，近岁又报黄河清。吕梁虽云险，孰怀履险惊。何当磨崖颂圣德，上与日月同光晶。
吴江晚眺二首
作者：陈琏
朝代：明

垂虹桥上闲立，三高祠前独吟。昔日清风何在，五湖烟水沉沉。山云欲断未断，水鸟将飞不飞。湖上浪喧风紧，鹿头艇子初归。
吴江晚眺二首·其一
作者：陈琏
朝代：明

垂虹桥上闲立，三高祠前独吟。昔日清风何在，五湖烟水沉沉。
吴江晚眺二首·其二
作者：陈琏
朝代：明

山云欲断未断，水鸟将飞不飞。湖上浪喧风紧，鹿头艇子初归。
呈独庵少师姚公端
作者：陈琏
朝代：明

宝历开昌运，耆英起盛时。明良欣际遇，教化待维持。出处原非偶，登庸不后期。道能侔稷契，功岂让皋夔。鸾鹤冲霄志，松筠傲雪姿。诲言人药石，谋议国蓍龟。启沃深相契，渊源未易窥。阴阳资燮理，筹策见施为。迹与文贞合，才如太史奇。诸儒推制作，百辟仰威仪。硕德储君重，孤忠圣主知。优容谁得似，辅翼众称宜。老去欣谈易，闲来喜赋诗。淳音追汉魏，高致轶陶韦。适兴时看竹，清斋或茹芝。冥心游物表，遐算享期颐。宠眷超今古，光荣迈等夷。景钟勋绩著，汗简姓名垂。忆昨瞻风度，于今系念思。京华才咫尺，何日得追随。
呈韩都督
作者：陈琏
朝代：明

使相群公表，家声奕叶隆。明良欣际遇，契合动昭融。诗礼中军富，文章杜预工。蚤年严保障，千里赖帡幪。惠政流南服，华勋上景钟。朝廷频眷顾，恩数最优崇。奉使曾持节，专征或赐弓。登坛亲授印，决策屡平戎。南鄙新屯戍，猺蛮忽举烽。一朝闻警报，下诏选勋庸。拜命辞丹陛，承宣出九重。官舟飞画鹢，驿骑走游龙。剑气腾空紫，麾光耀日红。恩威昭百粤，号令肃清风。地薄分茅岭，营连古桂丛。鼎鱼逃靡及，穴蚁扫皆空。世仰韩忠献，人歌郭令公。身从南纪外，心恋五云中。雅量膺群望，清名彻上聪。凯还当有日，太史复书功。
和主文晏彦文试院韵
作者：陈琏
朝代：明

深深试院远羲炎，罗袖生凉汗不沾。红湿胭脂花带雨，绿摇翡翠草当帘。敲推得意诗怀好，去取无私笔法严。他日扁舟归鄂渚，几多道路报邮签。
和侍读王学士时彦见寄韵
作者：陈琏
朝代：明

喜闻新拜神仙职，日日趋朝肃佩冠。紫陌听鸡天欲曙，金门待漏夜将残。玉堂视草文光粲，粉署题诗墨色寒。阁下图书千万轴，承恩常对御前看。
和刑部侍郎俞士吉致仕南归韵
作者：陈琏
朝代：明

七十年华古所稀，风姿犹自带霜威。谢官已遂悬车志，满路人誇衣锦归。三径菊松原自好，故乡桑梓倍光辉。赐金散尽无留橐，筐里惟存旧绣衣。
和司训廖慎初新年述怀韵
作者：陈琏
朝代：明

炎岭春常早，幽居乐自如。小桃红灼灼，嫩柳绿疏疏。开酒浮新蚁，摊书落蠹鱼。每怀龙马瑞，终日玩河图。
和吏部黄尚书与范徵韶韵
作者：陈琏
朝代：明

潇洒襟怀众所知，康强不用杖扶持。家中旧匣多收画，客里行装半是诗。湖海交游皆好友，晨昏奉养有佳儿。近闻来谒尚书府，还纪銮江邂逅时。
和吏部黄尚书喜雪二首
作者：陈琏
朝代：明

腊八才过后，同云暗碧空。玄冥司令肃，三白报年丰。道蕴诗方就，袁安睡政浓。何如黄冢宰，高咏画堂中。琪花开玉树，瑞叶散瑶空。对此知冬暮，因之卜岁丰。灞桥吟政稳，剡曲兴何浓。立雪程门者，声名满洛中。
和吏部黄尚书喜雪二首·其一
作者：陈琏
朝代：明

腊八才过后，同云暗碧空。玄冥司令肃，三白报年丰。道蕴诗方就，袁安睡政浓。何如黄冢宰，高咏画堂中。
和吏部黄尚书喜雪二首·其二
作者：陈琏
朝代：明

琪花开玉树，瑞叶散瑶空。对此知冬暮，因之卜岁丰。灞桥吟政稳，剡曲兴何浓。立雪程门者，声名满洛中。
和听雨李司训游琅琊寺韵
作者：陈琏
朝代：明

古寺春初至，荒郊草未青。鸿来留雪迹，鸐舞堕霜翎。壁有太古画，函多西竺经。山僧无俗念，相见即忘形。
和姚少师听松庵韵
作者：陈琏
朝代：明

山近虚窗云气通，纷纷落叶堕阶红。可人一室清如□，坐听松号万壑风。
和少司成张公玄略喜新竹韵
作者：陈琏
朝代：明

碧筱拂檐端，森森玉几竿。四时不改色，六月自生寒。笋茁含斑箨，丛深集翠鸾。烦君常爱护，晚节拟同看。
和少师杨公侍斋宫韵二首
作者：陈琏
朝代：明

海宇春回万物熙，南郊大祀在斯时。星辉宝殿天临近，雪霁瑶坛月上迟。多士骏奔司玉帛，六军守卫列幡旗。肃瞻衮冕登坛处，五色祥云炫太微。喜看蓂荚长尧阶，雨露恩深及草莱。百辟衣冠陪大祀，中天星斗拱三台。旧章已自超前代，新礼何须究曲台。总谓庆成开宴日，师臣奏颂擅雄才。
和少师杨公侍斋宫韵二首·其一
作者：陈琏
朝代：明

海宇春回万物熙，南郊大祀在斯时。星辉宝殿天临近，雪霁瑶坛月上迟。多士骏奔司玉帛，六军守卫列幡旗。肃瞻衮冕登坛处，五色祥云炫太微。
和少师杨公侍斋宫韵二首·其二
作者：陈琏
朝代：明

喜看蓂荚长尧阶，雨露恩深及草莱。百辟衣冠陪大祀，中天星斗拱三台。旧章已自超前代，新礼何须究曲台。总谓庆成开宴日，师臣奏颂擅雄才。
和总戎沐督府见寄韵
作者：陈琏
朝代：明

近喜人从六诏来，华缄接得手亲开。素知耿耿丹心壮，不管萧萧白发催。勋业已闻昭汗简，丹青当见写云台。九重侧席思良弼，只恐天书远召回。
和杨嗣庆见寄韵
作者：陈琏
朝代：明

我爱西江老徵士，传家喜有百年书。才名重似连城璧，文采光如照乘珠。洛社衣冠原自好，柴桑风致未应殊。山中著述人争诵，莫惜佳章远寄予。
和汤灵台见寄韵
作者：陈琏
朝代：明

多君文采迈玄晖，新拜灵台住帝畿。地望清高公事简，门庭严静俗人稀。仰观日月星辰象，深识乾坤造化机。自是太平多瑞应，御前频奏卿云飞。
和洪源先生游琅琊韵
作者：陈琏
朝代：明

胜日寻僧到上方，满山空翠湿衣裳。树围西崦春云绿，花落平池暮雨香。独鹤静依岩下宿，潜鳞多向沼中藏。幼卿去后欧曾老，翰墨今谁嗣耿光。
和胡祭酒村居即事韵
作者：陈琏
朝代：明

赤日方赫炽，临流咏风涟。轩窗既弘敞，水木尤澄鲜。泳波见游鯈，抱叶鸣新蝉。炎蒸倏焉涤，凉气恒满前。忆昔河朔饮，犹鲸吸百川。人生行乐耳，矧遇承平年。
和致事胡祭酒村居韵
作者：陈琏
朝代：明

乔木阴森绕故庐，远胜杜甫浣花居。从来不受僧留偈，纵老犹看御赐书。丽日园林莺出早，和风门巷燕来初。徐君亭子东湖上，相去应无十里馀。
和莫明德新居韵二首
作者：陈琏
朝代：明

涉世情何苦，幽居兴独忺。梅花经雪瘦，橄榄着霜甜。石径羊肠小，云峰马耳尖。杜门无一事，诗思定来添。并水邻家小，通村野径幽。好山常对户，高树半藏楼。日出岚光净，春回淑气浮。著书聊度日，应不为穷愁。
和莫明德新居韵二首·其一
作者：陈琏
朝代：明

涉世情何苦，幽居兴独忺。梅花经雪瘦，橄榄着霜甜。石径羊肠小，云峰马耳尖。杜门无一事，诗思定来添。
和莫明德新居韵二首·其二
作者：陈琏
朝代：明

并水邻家小，通村野径幽。好山常对户，高树半藏楼。日出岚光净，春回淑气浮。著书聊度日，应不为穷愁。
和郑怡云韵
作者：陈琏
朝代：明

春草池塘入梦频，白麟溪上忆垂纶。诸兄好似香山侣，难弟今为棘寺臣。孝友义声闻四海，衣冠盛会袭芳尘。几时能赴怡云约，同看荆花一树春。
和颍上知县廖谟行营即事四首
作者：陈琏
朝代：明

督运赴边陲，承恩出禁闱。偶看风絮起，疑是雪花飞。龙驭升黄道，鸾旌度翠微。六军行奏捷，齐唱凯歌归。终宵味六韬，何用梦三刀。为荷恩荣重，宁辞运饷劳。旄头看已落，太白出何高。露坐听刁斗，霜威袭锦袍。万乘驻龙沙，雕戈耀日华。令传新赐节，袍拥旧蟠花。营起军威肃，兵行阵势斜。旌麾来队队，光采绚朝霞。大驾亲征日，云车驾六龙。列营皆上将，护跸有三公。自是天威重，行看朔漠空。万邦归圣化，应似水朝东。
和颍上知县廖谟行营即事四首·其一
作者：陈琏
朝代：明

督运赴边陲，承恩出禁闱。偶看风絮起，疑是雪花飞。龙驭升黄道，鸾旌度翠微。六军行奏捷，齐唱凯歌归。
和颍上知县廖谟行营即事四首·其三
作者：陈琏
朝代：明

万乘驻龙沙，雕戈耀日华。令传新赐节，袍拥旧蟠花。营起军威肃，兵行阵势斜。旌麾来队队，光采绚朝霞。
和颍上知县廖谟行营即事四首·其二
作者：陈琏
朝代：明

终宵味六韬，何用梦三刀。为荷恩荣重，宁辞运饷劳。旄头看已落，太白出何高。露坐听刁斗，霜威袭锦袍。
和颍上知县廖谟行营即事四首·其四
作者：陈琏
朝代：明

大驾亲征日，云车驾六龙。列营皆上将，护跸有三公。自是天威重，行看朔漠空。万邦归圣化，应似水朝东。
和驸马沐公柬陈祭酒韵
作者：陈琏
朝代：明

新拜司成政盛年，门墙桃李竞春研。昔时曾说阳城贵，此日咸推郑穆贤。三舍生徒皆俊杰，六堂师席总儒先。圣门道学由来重，性理精微待讲传。
咏诸色牡丹同黄少保诸公赋
作者：陈琏
朝代：明

天下名花是牡丹，几株齐放近瑶坛。檀心香染锦绣段，金缕杯承码碯盘。粉面临风浑欲语，霓裳带露不胜寒。同游此日俱勋贵，共倚雕阑得细看。
咸潮堤
作者：陈琏
朝代：明

长堤高下望无穷，遏住潮头不敢东。护得咸田千万顷，至今村落庆年丰。
哀余淮南
作者：陈琏
朝代：明

安庆城，何其长。城北山兀兀，城南水汤汤。下流带闽浙，上流襟江湘。余侯昔日守此邦，遭时孔艰多陆梁。群凶倡乱陷淮楚，贼锋远来谁敢当。余侯仗义思报效，日夜并力修城隍。许国何曾顾家室，奋刀直欲歼豺狼。手提精兵才半万，身作藩维蔽一方。屡陈忠义激将士，闲引诸生升讲堂。人人思奋不携贰，奈时不支良可伤。贼围四面势愈亟，扶病裹创赴敌场。檄书不通外无援，困守孤城经七霜。阖门节义古来少，应为世道扶纲常。圣朝有诏重褒美，复敕立庙长淮傍。睢阳淮南与浔阳，千秋万古同流芳。
哀李江州
作者：陈琏
朝代：明

元纲告衅天柱倾，太白夜夜摇光晶。陈胜之徒起相继，首陷颍蔡次鄂荆。浩浩妖氛塞天地，不意来薄浔阳城。浔阳江淮一保障，李侯忠义能支撑。完城练卒矢杀贼，君臣义重视死轻。十万红巾夜飞渡，晓觇山前皆贼营。羽书沉沉烽火急，霜露肃肃边笳鸣。挺身大小百馀战，斩刈无算贼胆惊。鼓鼙无声日光薄，阴风西来膏血腥。奈何中外失救援，皇天后土呼不应。挥戈跃马决一战，临终骂贼口不停。英英烈气排山岳，落落芳名照汗青。人生自古谁不死，侯今虽死犹如生。我来泊舟谒祠下，奠以寒泉荐菊英。坐招五老歌楚些，山光水色含馀情。
哀洸口
作者：陈琏
朝代：明

哀洸口，天为愁，海风吹鬓寒飕飕。五羊城头天狗堕，南汉伯气应全收。天吴海鲸恣吞噬，漠漠妖氛遍南裔。皇风闻已畅中原，岭海疮痍待湔洗。禹馀宫使输忠言，主聪不悟诚堪怜。舟师甫自屯洸口，此身已殒谮人手。至今山下有遗祠，日色惨淡行人悲。
唐母刲股
作者：陈琏
朝代：明

闺阃芳仪著，生平四德全。当夫垂死际，刲股竟能痊。吉兆符霄梦，同堂乐暮年。词臣有佳传，不愧万人传。
喜新竹
作者：陈琏
朝代：明

石犀多美竹，分种欲成阴。才见碧云影，如闻苍玉音。开窗宜静坐，凭几或长吟。劲节看看见，何妨霜雪侵。
喜晴
作者：陈琏
朝代：明

三月偏多雨，今朝忽睹晴。落花千万点，好鸟两三声。幽草沿阶绿，赪霞入树明。呼童携酒去，聊作赏春行。
喜晴
作者：陈琏
朝代：明

晓出金门过御桥，御沟冰泮雪花消。人间二月春将半，始见黄金柳色娇。
喜雪
作者：陈琏
朝代：明

天地钟和气，阴阳运大钧。严冬当腊月，三白际良辰。庾岭梅花晓，章台柳絮春。长空来作阵，万里望无垠。着雨轻还薄，迎风密复匀。阶前迷鹤迹，砌上叠鱼鳞。初见沟途满，还将陷井堙。蚁封看已失，鸟道见何因。狡兔藏三穴，旄牛显半身。帘前珠的砾，石上玉嶙峋。井束郎官带，山笼孝子巾。楼台增皎洁，城廓倍精神。仙掌寒凝露，霜枝翠折筠。上林琼作树，驰道玉飞尘。阙下随琼佩，江头隐钓纶。清怀持节使，光惬读书人。有意飘歌席，多情上舞裀。赋当梁苑盛，诗到灞桥新。景贶明时盛，嘉祥此日臻。丰年先有兆，击壤庆黎民。
四皓
作者：陈琏
朝代：明

高隐商山鬓已皤，清风一曲紫芝歌。当时不堕留侯计，汉使虽来奈尔何。
回回墓
作者：陈琏
朝代：明

碧瓦重重白石门，墓碑剥落雨苔斑。漆灯已灭精灵散，满地西风塞草寒。
固镇驿
作者：陈琏
朝代：明

连朝风雨作，潦水到前厅。篆壁蜗留壳，穿帘鹤堕翎。蕃僧频入贡，使节每充庭。我笑驱驰惯，三年两此经。
国子司业张公玄略哀挽
作者：陈琏
朝代：明

蚤佐春官政，曾施经济才。暮年居璧水，一旦赴泉台。太史书遗事，诸生赋八哀。音容从此绝，无复寄诗来。
圣节早朝
作者：陈琏
朝代：明

华渚虹流寿域开，衣冠济济近蓬莱。丝囊光映千秋绿，仙酝香浮万寿杯。风细炉烟常缭绕，日高扇影自徘徊。此时何幸沾恩泽，醉插宫花侍宴回。
圣节早朝
作者：陈琏
朝代：明
体裁：七言律诗

华渚虹流寿域开，衣冠济济近蓬莱。风细炉烟常缭绕，日高扇影自徘徊。此时何幸沾恩泽，醉插宫花侍宴回。
圣驾幸北京率僚属父老郊迎
作者：陈琏
朝代：明

圣朝崇典礼，大驾重时巡。銮舆度淮甸，驰道无纤尘。金吾肃前驱，平原彀骑分。日华辉宝盖，烂若五采云。皇风被寰宇，草木亦欣欣。欢声动黎庶，喜气腾三军。礼文焕有光，功烈迈前闻。幸哉睹盛事，稽首歌皇仁。
塞外山皆桦木不闻禽鸟因诗记之二首
作者：陈琏
朝代：明

满山桦木拂云平，终日绝闻禽鸟鸣。海子波澄砂碛远，空馀雁影与雕声。出关连日傍山行，谁见苍苔点绛英。间有野花皆碧色，问人都道不知名。
塞外山皆桦木不闻禽鸟因诗记之二首·其一
作者：陈琏
朝代：明

满山桦木拂云平，终日绝闻禽鸟鸣。海子波澄砂碛远，空馀雁影与雕声。
塞外山皆桦木不闻禽鸟因诗记之二首·其二
作者：陈琏
朝代：明

出关连日傍山行，谁见苍苔点绛英。间有野花皆碧色，问人都道不知名。
墨松岭
作者：陈琏
朝代：明

浩亹关外墨松岭，驻马林边风日清。野树连阴消暑气，岩泉度响作秋声。石门险峻真堪戍，土壤膏腴足可耕。忆昔先零曾犯塞，禄渠安国此屯兵。
墨竹
作者：陈琏
朝代：明

扶疏清影落瑶坛，玉露无声翠羽寒。一夜小窗秋意足，西风吹老碧琅玕。
夔府
作者：陈琏
朝代：明

才入瞿塘眼界宽，喜瞻城府綵云间。永安宫废年华老，八阵图荒日色寒。藩府教条颁郡邑，朝廷威德服羌蛮。关门铁锁今无用，军士戈殳竟日闲。
多景楼
作者：陈琏
朝代：明

独倚阑干久，凉风满客衣。树从京口断，山到海门稀。雁影横秋色，蝉声送夕晖。芜城才咫尺，楼堞望中微。
夜宿马王阁都纲胜义天精舍
作者：陈琏
朝代：明

夜宿招提听暮钟，上方楼阁翠重重。碧梧影转瑶阶月，丹桂香传玉宇风。支遁文章当世重，远公心事许谁同。终宵极论无生话，始悟人间色是空。
夜宿马王阁都纲胜义天精舍
作者：陈琏
朝代：明

石壁风飕飕，山房人寂寂。清心契神境，万虑若冰释。揽衣起徘徊，自扫松下石。忽闻孤鹤声，满庭秋月白。
夜梦亡弟琦觉而有感
作者：陈琏
朝代：明

尔从捐馆后，荏苒逾六期。每兴同胞念，此心转凄其。今夕是何夕，梦中□依稀。亹亹叙乖阔，仍似在家时。蘧然惊睡觉，此乐安□□。□□不成寐，空有涕涟洏。
夜泊广陵
作者：陈琏
朝代：明

扁舟夜泊近芜城，何处箫声似凤鸣。二十馀桥今有几，碧空依旧月华明。
夜泊济宁
作者：陈琏
朝代：明

太白楼头雁影遥，月明如水夜迢迢。芙蓉露冷银河落，忽听风前碧玉箫。
夜泊采石
作者：陈琏
朝代：明

移舟近烟渚，相思愁若结。恨杀隔江人，吹箫怨明月。
大姑山
作者：陈琏
朝代：明

玉立湖中孰敢攀，何人唤作大姑山。半弯新月开眉黛，一朵晴云拥髻鬟。自喜乾坤同寿算，何须灵药驻容颜。平生持守孤高节，肯学英娥不复还。
大店驿
作者：陈琏
朝代：明

驿庭临古道，好似野人家。对雪频呼酒，敲冰旋煮茶。暖烟生榾柮，寒月映梅花。客况清如许，诗成祇自誇。
大慈寺法王阁
作者：陈琏
朝代：明

高阁淩虚喜惯登，阑干面面记长凭。沉犀水净明如练，仪凤山高翠作层。独鹤时惊云外锡，长廊谁点佛前灯。几回爱向西南望，老树阴森护惠陵。
大王川
作者：陈琏
朝代：明

自入大王川，襟怀忽洒然。石边多废宅，山上尽闲田。淡淡岚光薄，萋萋草色鲜。自从兵革后，林下少人烟。
大鹏窝
作者：陈琏
朝代：明

大山小山千万重，天边削出金芙蓉。丹崖翠壁宛如画，无乃秀气钟鸿濛。枪竿龙门俱此通，碧溪流水春溶溶。犬羊腥秽久荡涤，岩壑往往来清风。我时扈从随飞龙，竟日笑入烟霞中。明发浩亹关上去，回瞻秀色郁葱葱。
大龙兴寺
作者：陈琏
朝代：明

高皇敕建龙兴寺，御笔亲书第一山。圣制万年光宝地，慈云终日护禅关。楠檀香度清风细，薝卜花开白昼闲。独步修廊看画壁，不知身在翠微间。
天平山
作者：陈琏
朝代：明

天平之山高插天，晴岚暖翠纷满前。白云梵宇久寂寞，范公祠堂犹俨然。山畔一峰名卓笔，半露棱层苍石骨。天教秀色壮东吴，高出群山表奇特。我时放舟山下过，为寻古迹攀云萝。试从绝顶一眺望，诸山满眼青如螺。最爱范家坟墓好，石马石羊藏碧草。平生喜读义田碑，此日登临豁怀抱。
天育骠骑图为都指挥使韩公赋
作者：陈琏
朝代：明
体裁：古风

唐代君王少巡幸，赤泽岸边马成阵。后来蕃息虽已多，天育之驹号神骏。圉人牵来不敢骑，矫矫龙性汗血姿。君王见此志骄逸，天下龙媒思致之。闲厩有官从此始，宁禁中人衣金紫。四十三万若云屯，其中未必皆骥子。一朝渔阳鼙鼓来，内外监牧俱烟埃。翠华摇摇西幸蜀，骠骑此时安在哉。谁能写真传后世，逸态雄姿无乃是。呜呼，騕袅龙媒今岂无，时无孙阳诚可吁。
天育骠骑图为都指挥使韩公赋
作者：陈琏
朝代：明

唐代君王少巡幸，赤泽岸边马成阵。后来蕃息虽已多，天育之驹号神骏。圉人牵来不敢骑，矫矫龙性汗血姿。君王见此志骄逸，天下龙媒思致之。闲厩有官从此始，宁禁中人衣金紫。四十三万若云屯，其中未必皆骥子。一朝渔阳鼙鼓来，内外监牧俱烟埃。翠华摇摇西幸蜀，骠骑此时安在哉。谁能写真传后世，逸态雄姿无乃是。鸣呼，騕袅龙媒今岂无，时无孙阳诚可吁。
天马歌
作者：陈琏
朝代：明

汗血神驹不世出，一旦生下月氏窟。凤臆龙鬐首渴乌，身带虎文异筋骨。朝刷昆崙，暮秣西极。电迈飙驰，不可慌惚。仰天长鸣，万骑辟易。忆昔元封盛治时，长驱万里来京师。天子纵观心独喜，荐诸宗庙形歌诗。翠云为鞁七宝鞍，置之天驷十二闲。乘舆亲临至甘泉，曾骖玉辂鸣和鸾。君不见汉家凋弊由天马，无限生灵膏草野。万古千秋恨未消，至今鬼哭宛城下。
太初宫怀古
作者：陈琏
朝代：明

太初宫在函关上，一片遗基几百春。谩有狐狸来作穴，更无鸾鹤与为邻。灵符玉检神何在，石室瑶台迹已陈。景物亦随今古异，断碑荒础雨苔新。
太常袁公廷玉哀挽
作者：陈琏
朝代：明

东浙生英杰，芳猷著盛时。家传先世德，人仰老成仪。卓荦儒林彦，渊源学海师。雄词司马赋，健笔少陵诗。美璞宁终閟，奇才自不羁。矧精神鉴术，蚤受圣君知。运际风云会，官升礼乐司。祝禧资赞翼，稽古见施为。宣室频承召，瑶坛或侍词。礼行随玉藻，斋罢奏金芝。政拟酬嘉惠，何期迫耄耆。引年辞膴仕，锡命出彤墀。赐杖鸠镌玉，悬车锦撤帷。商颜名可并，洛社迹能追。北海尊常满，东山志未衰。俄惊梁木坏，忽报哲人萎。圣主良嗟悼，亲朋重感思。九重深有眷，一老慗无遗。神采昭图画，勋名勒鼎彝。沧溟鲸去远，华表鹤归迟。有子承先泽，居官仰圣慈。恭传天上诏，新建墓前碑。翠琰蛟螭绕，苍松雨露滋。恩同天地大，名共日星垂。仰斗怀前辈，披云愧后期。才非锥脱颖，志切管窥奇。未致生刍奠，徒歌薤露悲。临风重哀些，聊用写衷私。
太白玩月图
作者：陈琏
朝代：明

江边岸帻看明月，曾记当年到广寒。万里夜郎天似水，举头何处是平安。
太祖皇帝挽诗
作者：陈琏
朝代：明

鼎湖龙去众凄然，云暗苍梧万里天。虞舜升遐原有数，华封祝寿竟虚传。当年仁育齐高厚，此日哀思罄幅员。伫看史臣修实录，神功圣德著瑶编。
夷陵道中
作者：陈琏
朝代：明

自入夷陵道，江山迥不同。长滩翻雪浪，两岸列云峰。客舫多从贾，人家少力农。莫言三峡远，南诏路皆通。
奉和姚少师惠山泉亭上韵
作者：陈琏
朝代：明

漪澜堂上坐，襟抱一时开。云自山腰起，泉从石罅来。金莲何代种，翠竹近年栽。好尽登临兴，茶杯胜酒杯。
奉天门侍宴
作者：陈琏
朝代：明

黄道弘开控紫薇，彤庭赐宴露初晞。日临宝座瞻龙衮，风送炉香近绣衣。深愧无才歌圣德，自怜有幸近天威。宫花压帽归来处，回首祥云护禁闱。
奉天门早朝
作者：陈琏
朝代：明

校艺春闱荷主知，喜随鹓鹭拜彤墀。夔龙礼乐隆熙代，贾董文章际盛时。阙下虹光燃宝炬，花边云影动旌旗。尚书敷奏天颜喜，同沐恩波出凤池。
奉天门朝贺
作者：陈琏
朝代：明

天子龙飞登大宝，衣冠虎拜集虞廷。群臣喜际风云会，万国重瞻日月明。河洛定闻龙马瑞，朝阳应见凤凰鸣。舞阶已喜干戈戢，四海从今乐治平。
奉柬翰林侍读学士王公达善
作者：陈琏
朝代：明

璧水传经自昔年，瀛洲此日喜登仙。儒官旧说词臣贵，学士原兼内相权。晓簉鹓班联玉笋，夜归琼署赐金莲。也知许国怀忠荩，一寸丹心铁石坚。
子昂兰竹图为莫知观赋
作者：陈琏
朝代：明

拾翠羽兮湘岸，纫幽佩兮江干。灵雨滋兮苔石，光风转兮崇兰。望美人兮延伫，倚修篁兮永叹。怅王孙兮不返，悼流光兮岁阑。
子猷访戴图
作者：陈琏
朝代：明

乘兴来寻兴尽还，何须相见始为欢。剡溪月落三更夜，风满寒流雪满山。
孝节行
作者：陈琏
朝代：明

金石有销毁，孝节宁容亏。妾为何家女，二亲蚤背违。一从归李门，抚育恩最慈。老姑偶罹疾，药石弗能治。饮泣吁彼苍，刲股炼为糜。糜进疾幸瘳，窃庆获所依。爰念合卺日，年纪甫及笄。上堂奉翁姑，入室哺婴儿。春秋洁蘋藻，旦暮治枲丝。女红分所专，中馈乃其宜。无何失所天，凄恻空泪垂。寒风吹短发，茕茕守空帷。矢心若皎日，匪石可转移。官府备咨访，上达九重知。有诏下旌表，束帛加赐遗。恩宠匪徒锡，无乃重民彝。乡邦耆彦嘉孝节，纪述应有琼琚辞。乌头双表虽已摧，至今令誉恒昭而。
孝陵卫齐宿祭钟山二首
作者：陈琏
朝代：明

夜宿将军府，喜看松桧幽。风声随树起，云气近窗浮。雅集知难得，清谈自不休。眼中无俗物，座上总名流。夜宿将军府，襟怀自洒然。香清爇沉水，茗美瀹新泉。露下林光净，风来竹影偏。行当去陪祀，此际意虔虔。
孝陵卫齐宿祭钟山二首·其一
作者：陈琏
朝代：明

夜宿将军府，喜看松桧幽。风声随树起，云气近窗浮。雅集知难得，清谈自不休。眼中无俗物，座上总名流。
孝陵卫齐宿祭钟山二首·其二
作者：陈琏
朝代：明

夜宿将军府，襟怀自洒然。香清爇沉水，茗美瀹新泉。露下林光净，风来竹影偏。行当去陪祀，此际意虔虔。
孝陵陪祭
作者：陈琏
朝代：明

此日逢冬至，淩晨谒孝陵。钟山腾瑞霭，辇路列纱灯。宝殿香烟盛，璇霄夜气澄。仰怀先帝德，歌颂愧无能。
孝鸟行美黄孝子
作者：陈琏
朝代：明

嗟孝乌，尾毕逋。结巢向高树，养此黄口雏。一朝雏成毛羽觕，终日返哺鸣呜呜。海滨有黄生，适与乌性符。堂上有亲垂白颅，此心直欲慕子舆。晨昏竭孝养，亲心自怡愉。光阴不留亲已殂，白日惨澹天模糊，泪血已竭眼欲枯。高冢峨峨临海隅，清风足愧枭獍徒。吁嗟黄生孝义俱，至行不但孝乌如。
孟尝君墓
作者：陈琏
朝代：明

薛城城南秋草绿，飒飒悲风撼林木。荒凉古冢临道隅，踯躅哀歌起樵牧。忆昔田文当国时，好贤下士思有为。西行几乎遭虎口，赖有狐裘献幸姬。东归不复图忠义，一旦忘齐遽归魏。可怜身死骨未寒，诸子纷争覆宗祀。当时门下客三千，锦衣珠履犹神仙。鸡鸣狗盗众誇诩，争似冯生魏子贤。凄凉旧事逾千载，冢内珍藏竟何在。我来吊古谩登临，追悼英风发长慨。
孟浩然图为工部郑侍郎辰赋
作者：陈琏
朝代：明

灞桥雨雪初霁时，策蹇近自都城来。飘萧乌帽任风欺，携琴童子能相随。平生隐操人所知，不意何事游京师。鹿门山色空参差，襄阳耆旧今有谁。茹溪钱君笔法奇，写出当日风流姿。郢州刺史亭久隳，丹青谁复如王维。
孤雌吟
作者：陈琏
朝代：明

有鸟有鸟心最灵，雌雄终日相和鸣。同哺黄口雏，羽毛犹未成。一旦雄且死，雏亦不复生。孤雌绕林号，闻者涕欲零。彼枭竟何为，侧目思相陵。谁知孤雌心，宁死不辱贞。彼枭倏远逝，安栖了无惊。更有张门何节妇，空闺只影守孤灯。
学圃黄先生哀挽
作者：陈琏
朝代：明

兰谷遗芳远，吾师德业全。家声常煊赫，世泽自绵延。四海交游盛，三冬问学专。怀才须致用，涉世岂徒然。膺荐来江表，观光到日边。承恩曾待漏，上疏乞归田。美玉虽韬蕴，良工忍弃捐。暮年沾一命，白发守青毡。礼乐新黉宇，弦歌溢海壖。词华人所重，经术孰能先。笔落文摛锦，诗成思涌泉。才名今益著，节操老逾坚。学究天人际，心游造化前。悬车才入觐，行李复言旋。诗酒香山老，衣冠洛社贤。喜寻真率会，闲著卫生篇。俯仰端无愧，衰残祇自怜。三彭俄见侮，诸药竟难痊。赋鵩悲王傅，骑鲸悼谪仙。书香应有继，诗稿定成编。鸠静看松杖，骖闲度柳鞯。瘗深玄宅閟，字古墓碑镌。忆我从游日，当师设教年。晨昏资启迪，性理藉覃研。腊雪深阶圮，春风满讲筵。暌违经岁月，怅望隔山川。闻讣情逾切，思韩意益虔。心丧徒自服，祖奠愧无缘。伊洛言犹在，河汾道喜传。芜词拟哀些，抆泪写中悁。
宋麦将军墓
作者：陈琏
朝代：明

将军不知何代人，山下至今存古坟。当年史牒已莫考，空馀花卉扬清芬。
宜澹轩
作者：陈琏
朝代：明

人生穹壤间，随分安厥宜。所贵在闻道，侈靡诚可嗤。繄昔金谷园，繁华冠当时。一旦变荒榛，千载令人悲。钟均将门英，冲怀慕希夷。大羹与玄酒，此味深自知。克守武侯训，澹泊恒自持。啜水胜饮醪，餐冰犹茹饴。痛洗纨绮习，思效古人为。勖哉慎所操，远大以为期。
宝光寺
作者：陈琏
朝代：明

西蜀精篮多近山，宝光喜在郡城间。风清杰阁钟声迥，露落空坛幡影寒。满壁丹青见图画，沿阶花卉半芝兰。老僧此日成新阁，有待重来独倚阑。
宝安八景 其一 市桥春涨
作者：陈琏
朝代：明

石梁跨河岸，百尺犹垂虹。夜来春□□，□□□□洪。滔滔势莫遏，滚滚声何雄。□□□□□，□□□海通。飞翔集鹅鹳，变化多鱼龙。□□□□□，□□兴何穷。
宝安八景 其七 海月风帆
作者：陈琏
朝代：明

何年役神工，凿破苍崖石。幽□□□□，□□□□壁。涛声撼禅关，岚气满空室。□□□□□，□□□一色。风来客帆归，月出潮□□。□□□□□，□□开虚碧。
宝安八景 其三 旗岭廉泉
作者：陈琏
朝代：明

灵源发山麓，湛湛澄寒辉。素不污泥滓，时能起沦漪。沿涧泻瑶琴，触石成珠玑。来寻惬幽趣，同酌欲忘机。政喜清热恼，无烦浣尘衣。何当酿春酒，再拜奉亲闱。
宝安八景 其二 凤台秋霁
作者：陈琏
朝代：明

峨峨道家山，神仙有楼阁。灵鸟久不来，□□□□昨。霜寒竹实老，露重桃花落。遥空净氛翳，万□□神岳。几回候仙骖，缥缈闻仙鹤。日暮天风高，□□动寥廓。
宝安八景 其五 彭洞水帘
作者：陈琏
朝代：明

群峰敛苍蔼，石壁凝寒辉。如何乳泉下，化作水帘垂。光荧耀水晶，的皪明珠玑。月钩谩高挂，云额空自披。曾闻乘鸾女，浣弄湿仙衣。信知出天造，不假人力为。
宝安八景 其八 觉华烟雨
作者：陈琏
朝代：明

芳洲启兰若，沧江自环互。终日风雨来，长林翳烟雾。香凝薝卜花，翠湿菩提树。高僧悟禅秘，妙断往来趣。时闻独鹤鸣，莫辨孤鸾去。薄暮动疏钟，空濛不知处。
宝安八景 其六 靖康海市
作者：陈琏
朝代：明

瀰漫合澜海，南与沧溟通。蜃气起蛟室，珠光出龙宫。楼台纷隐见，墟市见空濛。谩将化城比，还与幻境同。天风忽吹荡，人物归虚空。登州景相类，赋咏怀坡翁。
宝安八景 其四 宝山石瓮
作者：陈琏
朝代：明

伊谁凿山骨，开作石瓮圆。不假陶冶工，可拟金石坚。终日泻飞淙，积岁成重渊。山灵为呵护，神物常蜿蜒。有时起风电，白昼生云烟。黎民沐嘉泽，胜迹垂千年。
宝安八景·市桥春涨
作者：陈琏
朝代：明

石梁跨河岸，百尺犹垂虹。夜来春□□，□□□□洪。滔滔势莫遏，滚滚声何雄。□□□□□，□□□海通。飞翔集鹅鹳，变化多鱼龙。□□□□□，□□兴何穷。峨峨道家山，神仙有楼阁。灵鸟久不来，□□□□昨。霜寒竹实老，露重桃花落。遥空净氛翳，万□□神岳。几回候仙骖，缥缈闻仙鹤。日暮天风高，□□动寥廓。灵源发山麓，湛湛澄寒辉。素不污泥滓，时能起沦漪。沿涧泻瑶琴，触石成珠玑。来寻惬幽趣，同酌欲忘机。政喜清热恼，无烦浣尘衣。何当酿春酒，再拜奉亲闱。伊谁凿山骨，开作石瓮圆。不假陶冶工，可拟金石坚。终日泻飞淙，积岁成重渊。山灵为呵护，神物常蜿蜒。有时起风电，白昼生云烟。黎民沐嘉泽，胜迹垂千年。群峰敛苍蔼，石壁凝寒辉。如何乳泉下，化作水帘垂。光荧耀水晶，的皪明珠玑。月钩谩高挂，云额空自披。曾闻乘鸾女，浣弄湿仙衣。信知出天造，不假人力为。瀰漫合澜海，南与沧溟通。蜃气起蛟室，珠光出龙宫。楼台纷隐见，墟市见空濛。谩将化城比，还与幻境同。天风忽吹荡，人物归虚空。登州景相类，赋咏怀坡翁。何年役神工，凿破苍崖石。幽□□□□，□□□□壁。涛声撼禅关，岚气满空室。□□□□□，□□□一色。风来客帆归，月出潮□□。□□□□□，□□开虚碧。芳洲启兰若，沧江自环互。终日风雨来，长林翳烟雾。香凝薝卜花，翠湿菩提树。高僧悟禅秘，妙断往来趣。时闻独鹤鸣，莫辨孤鸾去。薄暮动疏钟，空濛不知处。
客夜
作者：陈琏
朝代：明

午夜浑无寐，开帘月色新。此时思弱弟，几载别双亲。雁过秋将暮，鸡鸣夜向晨。功名怜我拙，何以继前人。
宣圣手植桧
作者：陈琏
朝代：明

宣圣殿后手植桧，枝叶团团宛如盖。青霄耸干近百寻，厚地蟠根知几代。重重白昼布繁阴，瑟瑟虚檐度清籁。异质肯随凡卉变，奇材独受高人爱。当年老树久摧残，旁茁孙枝今幸存。扶持自是神明力，长养偏承雨露恩。冬来不改冰霜操，春去犹含苔藓痕。九畴之诗人共爱，南宫之颂时所称。我闻大别有古柏，黛色参天二千尺。神鬼英灵长为护，风云变化应难测。大禹之功久不磨，素王之德终无极。圣泽流芳可并传，作歌为刻琅玕石。
宣府
作者：陈琏
朝代：明

堂堂藩屏临边塞，旧筑高城百雉坚。已见华风清绝漠，肯教黎庶染腥膻。水声东去经隆庆，山色西来自万泉。此日防秋多虎将，拟看勋业勒燕然。
宴集柏子潭分韵得招字
作者：陈琏
朝代：明

昨荷诸公折简招，偶从幽谷到山椒。一林花气薰兰麝，万壑松声讶海潮。茶煮新泉分石鼎，尊开佳酝注椰瓢。兴来痛饮情偏美，醉听风前碧玉箫。
宴集祝太仆西山暮景轩
作者：陈琏
朝代：明

人生贵适意，况乃遇佳辰。盍簪情弥欢，对酒趣益真。条风荡繁吹，艳曲歌阳春。倏焉西山暮，金碧炫嶙峋。高轩罢华宴，归骑蹴芳尘。
宿内江县分司
作者：陈琏
朝代：明

成都州县三十六，俗厚从前称内江。青山对客见几点，白鸟可人来一双。清风篁竹喜满院，细雨芭蕉多近窗。焚香啜茗意自适，何用绿醅浮玉缸。
宿凤阳郡庠张留守诸公来访
作者：陈琏
朝代：明

礼乐新黉舍，规模旧辟雍。杏坛消酷署，芹泮起清风。谈笑多群彦，相过有钜公。由来文物地，邂逅意从容。
宿大柳树驿二首
作者：陈琏
朝代：明

据床坐空庭，悠然动幽趣。烛影隔疏帘，秋声在高树。闲步驿庭前，今夕是何夕。松风洒客衣，花露滴苔石。
宿大柳树驿二首·其一
作者：陈琏
朝代：明

据床坐空庭，悠然动幽趣。烛影隔疏帘，秋声在高树。
宿大柳树驿二首·其二
作者：陈琏
朝代：明

闲步驿庭前，今夕是何夕。松风洒客衣，花露滴苔石。
宿大王川雷雨大作晓视四山皆雪时四月二十五日也
作者：陈琏
朝代：明

我家南海头，偶至玄冥北。南北万馀里，气候孰能测。车营初到晴川上，暮霭方收日将夕。维时适当孟夏终，黑云张空如墨色。大风刮地沙石走，雷雨中宵惊霹雳。不眠帐下拥貂裘，晓视四山皆雪白。
宿宝庆寺
作者：陈琏
朝代：明

衣冠笑整入都城，假榻丛林分外清。凉入梧桐风渐急，香传薝卜雨初晴。斋筵屡设酥酡供，经室常闻梵呗声。独爱禅师知我者，交情还似在鸡鸣。
宿尉氏县乾明寺
作者：陈琏
朝代：明

禅房闲假榻，风物政凄凄。霜月窥窗小，天河映户低。宵寒频警鹤，村远渐闻鸡。明发夷门道，流尘逐马蹄。
宿州
作者：陈琏
朝代：明

胜地欣从六月过，藕花无数满城河。扶疏亭下竹何在，会义庭前草已多。建郡当年号南宿，怀人此日忆东坡。明朝又过符离店，满眼云山翠似螺。
宿昌平驿怀三氏教授文时中
作者：陈琏
朝代：明

京国南归才十日，停骖又喜宿昌平。不眠一夜怀知己，自起开帘看月明。
宿来安吉祥寺
作者：陈琏
朝代：明

岁当甲辰四月八，政是山僧浴佛时。法堂斋散鸟雀下，宪府骢来官吏知。桫萝几树色逾好，薝卜一林香自奇。诸生父老情恋恋，此别无劳去后思。
宿来安驿听雨偶成
作者：陈琏
朝代：明

茅檐彻夜雨潇潇，枕簟生凉暑气消。自是思亲不成寐，非干窗外有芭蕉。
宿枫桥
作者：陈琏
朝代：明

杳杳归心逐去鸿，江枫渔火对孤篷。一宵清梦何曾着，月落寒山半夜钟。
宿汾水驿
作者：陈琏
朝代：明

新城楼头风急，汾水驿前月明。有客思乡弄笛，何人对酒吹笙。
宿登封马县丞公廨
作者：陈琏
朝代：明

城郭年来静，官衙夜不扃。照窗松炬烂，入座柏香清。山近云偏重，秋高月倍明。哦松人未至，尊酒忆同倾。
宿真定南关教授张忱见访
作者：陈琏
朝代：明

真定称名郡，孤城四面开。河从滹沱出，山自太行来。冬麦青连野，霜花白胜梅。偶逢张郡博，剪烛共衔杯。
宿红心驿
作者：陈琏
朝代：明

民舍临官道，庭槐荫驿厅。山光当户翠，草色入帘青。为客瞻乡月，何人识使星。君亲常在念，终夜梦魂醒。
宿荏平驿
作者：陈琏
朝代：明

赪霞驻馀光，老树生暮色。回风恋丛薄，清响不暂息。解鞍憩驿庭，景物喜岑寂。梧桐月一轮，络纬秋四壁。起来坐徘徊，露华满庭白。
宿长葛
作者：陈琏
朝代：明

长葛古郑地，桑柘连四野。学舍何寂寥，清灯耿寒夜。
宿龙泉寺
作者：陈琏
朝代：明

归鹤翩翩带夕曛，上方钟磬隔林闻。不眠一夜听春雨，起视四山生白云。深荷远公知好客，独怜支遁最能文。长年安得闲来此，芳草坡前数鹿群。
寄义宁教谕李仲脩
作者：陈琏
朝代：明

高斋坐岑寂，怀贤思难禁。薰风从南来，泠然吹我襟。红芳倏已歇，绿树看成阴。感此节序乖，何由论夙心。有琴不成操，有酒谁共斟。幽期旷难卜，西望空长吟。
寄云萝翁
作者：陈琏
朝代：明

我爱公能敦道义，结交原不羡黄金。乞身归隐少尘事，教子读书多古心。云萝匝地午阴合，风竹满窗秋意深。几时相过叙清话，绿酒尊前还共斟。
寄余仲逸昆仲
作者：陈琏
朝代：明

闻道忠襄谱谍存，风流文采见诸孙。传家不坠诗书业，满邑咸誇孝义门。谖草堂前来采服，紫荆花下列芳尊。怜君昆季多才俊，何日重逢共讲论。
寄克杰陈先生
作者：陈琏
朝代：明

蚤承徵诏谒承明，归向山中养性灵。潘岳投閒应有赋，伏生垂老尚传经。池边雨过芹香细，庭下春回草色青。每忆孤桐奏流水，清音曾许鹤同听。
寄南安训导廖慎初
作者：陈琏
朝代：明

振铎南安已九年，西江人士共称贤。宾筵佳豆诸生荐，讲席青毡奕世传。芹泮香清时雨足，梅关翠合瘴云连。稽勋早晚膺高擢，定有声名著日边。
寄南安训导廖慎初
作者：陈琏
朝代：明

昔年曾共拥皋比，讲下诸生肃礼仪。坛杏花深风淡淡，池芹香煖日迟迟。校书常照青藜火，敷教多循白鹿规。一自分携经岁月，暮云春树不胜思。
寄司业张公玄略时车驾幸太学
作者：陈琏
朝代：明

昔日春官小宗伯，几年胄监少司成。弥纶治道多成绩，乐育贤才重有声。文运兴隆关气数，朝廷尊异在耆英。悬知许国心逾切，期听朝阳綵凤鸣。
寄地理先生赵思立
作者：陈琏
朝代：明

先生真是地行仙，来住人间九十年。对酒有时招鹤舞，寻山何处访牛眠。黄花满圃秋容淡，白发盈簪雪色鲜。闻说青囊多有验，不知今日有谁传。
寄太平徐知府
作者：陈琏
朝代：明

黄堂事简文书静，翰墨淋漓兴转奇。笔底光风生九畹，图中香雪满南枝。郡城翠霭甘棠树，道路人传德政碑。早晚课功朝凤阙，客窗有待话襟期。
寄学圃黄先生兼柬览德陈先生
作者：陈琏
朝代：明

别来岁序几回更，南望乡关眼倍青。洛社衣冠逾昔日，襄阳耆旧半晨星。蓝溪派远连洙泗，览德名高学考亭。何日承恩归故里，重趋讲席听谈经。
寄定岩僧录
作者：陈琏
朝代：明

僧录声名重，高风不可攀。久居灵谷寺，只在紫金山。斋设伊蒲供，朝联玉笋班。平生无俗念，心共白云闲。
寄富川知县张纯
作者：陈琏
朝代：明

富川令尹才华好，派出韶阳宰相家。蚤步玉堂曾视草，迩来山县又栽花。天连五岭闲宵柝，日上三竿罢早衙。圣主临轩思致治，莫随勾漏问丹砂。
寄尹伯宏兼柬陈克杰四首
作者：陈琏
朝代：明

别君岁已久，忆君梦亦频。昨看黄叶落，又见芳草新。韶光倏焉迈，感此独怆神。旧欢不可追，嘉会良无因。相思一长啸，月满湘南春。悠悠念亲爱，惨惨郁中素。迢迢阻山岳，漠漠隔烟树。小山谁见招，沧洲动归趣。人生等浮萍，聚散安得屡。斋居夜岑寂，万籁声已沉。怀人耿不寐，幽思盈素襟。此情孰能写，试理膝上琴。谁知一曲音，遽有千里心。何当归去来，同和山中吟。漓水冬不波，桂林寒有雪。江空岁华宴，客子念离别。心随归雁远，兴逐梅花发。独忆山中人，长年守贞洁。
寄尹伯宏兼柬陈克杰四首·其一
作者：陈琏
朝代：明

别君岁已久，忆君梦亦频。昨看黄叶落，又见芳草新。韶光倏焉迈，感此独怆神。旧欢不可追，嘉会良无因。相思一长啸，月满湘南春。
寄尹伯宏兼柬陈克杰四首·其三
作者：陈琏
朝代：明

斋居夜岑寂，万籁声已沉。怀人耿不寐，幽思盈素襟。此情孰能写，试理膝上琴。谁知一曲音，遽有千里心。何当归去来，同和山中吟。
寄尹伯宏兼柬陈克杰四首·其二
作者：陈琏
朝代：明

悠悠念亲爱，惨惨郁中素。迢迢阻山岳，漠漠隔烟树。小山谁见招，沧洲动归趣。人生等浮萍，聚散安得屡。
寄尹伯宏兼柬陈克杰四首·其四
作者：陈琏
朝代：明

漓水冬不波，桂林寒有雪。江空岁华宴，客子念离别。心随归雁远，兴逐梅花发。独忆山中人，长年守贞洁。
寄左善世鹫峰禅师
作者：陈琏
朝代：明

滁上暌违后，相寻屡失期。无由聆法偈，空自渺予思。天界云霄近，毗卢景像奇。几时趋丈室，煮茗细论诗。
寄庄克敬广文
作者：陈琏
朝代：明

江潮别后动经年，一度思君一惘然。乡梦频惊梧叶雨，客怀空对桂花天。信音独怪鳞鸿少，交谊终期铁石坚。闻道重修吾邑志，书成不愧万人传。
寄庆远卫指挥姜仲文
作者：陈琏
朝代：明

藩翰由来重武臣，如公才器更无伦。喜闻拜命加新秩，行见推恩及远民。充国筹边先蓄积，仲升抚士务宽仁。弯弧挟槊真馀事，好立奇勋继古人。
寄彭用拙
作者：陈琏
朝代：明

我爱彭徵士，幽栖云水乡。竹深琴席润，花落墨池香。新赋惊鹦鹉，清诗咏凤凰。明时需俊彦，宁许久韬光。
寄徵士尹伯弘
作者：陈琏
朝代：明

读书林下称幽居，云气满山如画图。门对竹溪凡几曲，庭栽松树只三株。苔痕无数上蜡屐，花片有时粘酒壶。笑我宦游淹岁月，卜邻何日赋归与。
寄成均诸先生二首
作者：陈琏
朝代：明

闻道銮舆幸辟雍，千年盛事此时逢。极知圣主恩荣重，共喜天朝道学崇。礼乐独称今日盛，车书已见万方同。嗟予莫缀班行行，空有丹心恋九重。昔忝同官居胄监，客情都付笑谈间。校书共照青藜火，待漏曾联玉笋班。时雨寻常生璧水，祥云咫尺近钟山。别来几度怀清赏，安得诗同数往还。
寄成均诸先生二首·其一
作者：陈琏
朝代：明

闻道銮舆幸辟雍，千年盛事此时逢。极知圣主恩荣重，共喜天朝道学崇。礼乐独称今日盛，车书已见万方同。嗟予莫缀班行行，空有丹心恋九重。
寄成均诸先生二首·其二
作者：陈琏
朝代：明

昔忝同官居胄监，客情都付笑谈间。校书共照青藜火，待漏曾联玉笋班。时雨寻常生璧水，祥云咫尺近钟山。别来几度怀清赏，安得诗同数往还。
寄族中诸弟
作者：陈琏
朝代：明

我家节度流芳远，早岁居官荷圣明。自守平生冰蘖操，宁忘万里弟兄情。祠堂蘋藻闻精洁，祖陇松楸想发荣。会见承恩归有日，紫荆花下共飞觥。
寄松江畬山鼒长老
作者：陈琏
朝代：明

鸡鸣别后廿馀载，地远无由寄尺书。习静禅心原自定，长斋法候近何如。道高久伏畬山虎，诗罢闲观泖水鱼。我独怀师清不寐，银台月上夜窗虚。
寄永州姜仲琏公子
作者：陈琏
朝代：明

琅琊消积雪，滁阳惊早春。美人隔千里，离思集芳辰。长吟还浩叹，嘉会良无因。何当共携手，采兰湘水滨。
寄江浦教谕孙晢
作者：陈琏
朝代：明

京华多士总能文，别后令人最忆君。客里不知春欲暮，龙江柳色翠于云。
寄涂良友
作者：陈琏
朝代：明

羊城别后八逾秋，喜有书来自便邮。未许渊明归栗里，常怀孺子在南州。新诗谩赋春天树，清兴思乘雪夜舟。岭海故人如问讯，尚期载酒共嬉游。
寄潮州卫指挥王祯
作者：陈琏
朝代：明

忠孝双全迈古人，况兼能武更能文。兵书早学周司马，笔法原师晋右军。先陇奉襄情独切，北堂献寿礼尤勤。素知报国丹心壮，好趁青年策异勋。
寄潮州指挥王祯
作者：陈琏
朝代：明

一自官戎卫，英英著美誉。先茔欣已就，旧学莫教疏。烽堠绝狼燧，恶溪无鳄鱼。况闻军令肃，民庶总安居。
寄珠冈陈先生兼柬蔡克恭欧阳伯瑄
作者：陈琏
朝代：明

珠冈翠色蔚嵯峨，桃李如今想渐多。芸室香清常辟蠹，墨池书罢喜笼鹅。看花我忆敲门去，问字谁能载酒过。江海别来天万里，停云无奈忆君何。
寄用拙彭徵士
作者：陈琏
朝代：明

蚝冈自昔多佳致，此日怜君喜卜居。花坞壶觞时劝酒，草堂灯火夜观书。莫嫌淡泊生无计，且得安閒乐有馀。若念青云旧知己，平安莫惜寄双鱼。
寄祝仲山
作者：陈琏
朝代：明

自从滁水送归舟，别后俄惊十九秋。庶子泉甘曾共酌，醉翁亭好每同游。停云赋就怀知己，今日书来喜便邮。闻道芝山是先陇，满林翠色蔼松楸。
寄祝仲山仲韶兄弟
作者：陈琏
朝代：明

别来频得二难诗，好句惊人也自奇。典雅正音追古作，淋漓醉墨湿乌丝。阳春白雪真难和，渭树江云空复思。何日重游滁水上，一尊相与话襟期。
寄祝仲韶
作者：陈琏
朝代：明

别后俄惊四载馀，可人风度想如初。桂花香里裁唐律，柿叶霜前学晋书。痛饮每怀倾绿蚁，平安还荷寄双鱼。高堂禄仕膺眉寿，早晚期来问起居。
寄立方刘先生
作者：陈琏
朝代：明

人龙别后又多年，想得新来雪满巅。身健何须餐玉诀，心闲且读卫生篇。采兰野渚吟芳夕，访竹晴林坐暖烟。我亦山林情不浅，何时江上买归船。
寄竹林张先生
作者：陈琏
朝代：明

泮水归来罢采芹，幽居林下绝嚣氛。螺杯醉客秋吟月，蜡屐寻僧晓蹋云。开沼养鱼多种藻，藏书辟蠹盛栽芸。何时乘兴寻君去，煮茗谈诗到夜分。
寄给事中罗亨信
作者：陈琏
朝代：明

献纳才高动禁闱，生平素志喜无违。趋朝玉佩随班入，侍宴金花压帽归。天近紫垣宫漏远，日长青琐谏书稀。别来咫尺频瞻仰，夜夜奎光烛太微。
寄翟进士溥福
作者：陈琏
朝代：明

我爱天朝新进士，多君文誉著金闺。开尊对客浮春蚁，待漏趋朝听晓鸡。政喜云霄同作伴，可堪江海又分携。京华何日重相会，紫陌看花散马蹄。
寄致仕宗人府经历黄子中
作者：陈琏
朝代：明

使君家住桥亭上，致政归来乐事多。新竹阴连烧药灶，落花香度煮茶锅。吟诗每付门生写，载酒还容好客过。不得相随共谈笑，月明清夜奈愁何。
寄致仕尚书义门郑公仲与
作者：陈琏
朝代：明

旧拜春官品秩崇，明良千载喜遭逢。官壶驰赐葡萄紫，锦诰荣颁玉篆红。孝义家声闻四海，经纶事业著南宫。如今已遂悬车志，闲向山中伴赤松。
寄赵子和昆仲
作者：陈琏
朝代：明

我爱贤公子，人誇好弟兄。才名双璧重，世利一毫轻。种竹频开径，看花懒入城。何时共尊酒，细话别来情。
寄赵守愚昆仲
作者：陈琏
朝代：明

忆昔高宗南渡后，濮王之裔总贤才。继承喜有诸孙在，积累知从几世来。秋水文章传宝邑，东桥道学重金台。记题谱谍惭荒落，应乏当时太史才。
寄都指挥使韩公时征猺在柳庆
作者：陈琏
朝代：明

韩侯英誉重雄藩，猺獞闻知胆已寒。诗礼旧曾歌郤谷，龙泉尚拟斩楼兰。营连邕莞烟生灶，夜度昆崙月满关。道路行人传令肃，边陲黎庶沐恩宽。屯兵晓日明金甲，跃马南薰拂绣鞍。克敌一生存远略，思亲千里报平安。闲将景物归吟幌，常见风云护将坛。报国丹心坚似石，平蛮勋业重如山。高情久与梅花共，行橐应无薏苡还。早晚凯还笳鼓竞，捷书先已到金銮。
寄陈孝思
作者：陈琏
朝代：明

北栅园林称隐居，高名应似鲁璠玙。墨研铁砚时临帖，灯粲银缸夜读书。旧种苍松应长大，新栽碧筱想扶疏。容台几度思君处，赋罢停云意有馀。
寄陈廷贡先生
作者：陈琏
朝代：明

家学相承最有声，閒居林下遂高情。阶兰自放风光淡，庭草不除春意生。空谷几人甘隐遁，少微终夜自光明。长才政好陈歌颂，万里黄河近日清。
寒食
作者：陈琏
朝代：明

客里逢寒食，因之一怆神。对花不成醉，为念白头亲。
对月焚香图为户部左郎中赋
作者：陈琏
朝代：明

琳宫矗璇霄，上有三素云。明蟾流清辉，虚坛净尘氛。况兹秋露凉，丹桂有馀芬。道人学仙侣，修炼志何勤。对月焚宝香，临风朝玉宸。不闻步虚声，倏觉夜将分。
寿和州徐知州母江宜人八十一
作者：陈琏
朝代：明

慈闱鹤发已萧萧，寿席弘开喜气饶。花甲已看逾八帙，蟠桃复见熟今朝。杖扶灵寿光如玉，酒献长生绿满瓢。好似瑶池王母会，歌声一派杂笙箫。
寿萱堂为主事娄文昌赋
作者：陈琏
朝代：明

南极星明化日长，北堂萱绽政芬芳。轻分翠叶鹦鸰碧，初吐金花鹄嘴黄。和气雍雍生绮席，清香冉冉入瑶觞。朝回戏綵欢无奈，惟愿慈闱乐寿康。
寿萱堂为颜宗赋
作者：陈琏
朝代：明

堂上慈亲双鬓皤，阶前萱草青如莎。根荄阅历岁年久，花萼沾濡雨露多。游子承恩到家早，膝下称觞綵衣好。寸心难以报春晖，愿萱与亲长不老。
寿襄城伯李公
作者：陈琏
朝代：明

寿星光粲映台躔，政是花朝八日前。香袅翠云腾宝篆，曲翻白雪度琼筵。蟠桃成熟三千岁，铜狄摩挲几百年。报国忠诚今益著，丹青行见写淩烟。
寿黄少保
作者：陈琏
朝代：明

年逾七帙享遐龄，参赞元戎位上卿。节届仲冬逢诞日，秩加光禄沐恩荣。经纶事业昭当代，冰蘖声名著两京。昨夜紫薇垣外望，台躔光映寿星明。
封太常博士丁公挽诗
作者：陈琏
朝代：明

一自声名达九重，祇承敕命见褒崇。冰衔方睹容台秩，墓域俄成马鬣封。宿草萧萧经暮雨，白杨飒飒动悲风。无由远致生刍奠，引睇天南意不穷。
将进酒
作者：陈琏
朝代：明

蝉衫麟带袭琼芳，雕筵绮席生辉光。主人敬客捧瑶觞，紫檀夜压松花香。人间真趣无如酒，再拜客前千万寿。纵饶黄金恒满籯，何如一杯长在手。鸬鹚杓，玻璃罂。但愿千日醉，不愿一时醒。君不见王无功，一生长在尊酒中。又不见晋刘伶，醉乡深处度平生。前代英雄纷莫数，二子之名传万古。
尉迟将军墓
作者：陈琏
朝代：明

突兀山前土一堆，墓碑剥落使人哀。杜鹃声老清明过，谁是相曾祭扫来。
小柏
作者：陈琏
朝代：明

小柏堂前数十科，风来翠色已婆娑。栽培岂但膏腴美，长养偏承雨露多。弱干渐成龙虎势，乔松拟结凤凰窝。他时特立青霄上，霜雪纷纷奈若何。
小瀛洲为礼部侍郎王公行俭赋
作者：陈琏
朝代：明

我闻瀛洲居，景物一何好。晨曦耀琼林，夕露泫瑶草。清严犹秘府，图籍纷浩浩。中有列仙儒，颜容长不老。玉堂视草回，幽致协冲抱。所尊鲁麟经，所黜汉鸿宝。进秩贰春官，礼乐在论讨。皇猷资黼黻，人物归品藻。圣眷日弥深，况际时熙皞。其乐如道山，何须访三岛。
少传夏公哀挽
作者：陈琏
朝代：明

故家文献众咸推，一旦登庸荷主知。用世文章方贾董，匡时勋业似皋夔。墓碑已列三孤爵，列传何惭太史辞。记我昔同登虎胄，追思往事不胜悲。
少保金公哀挽
作者：陈琏
朝代：明

忆共春闱校艺时，如公藻鉴别妍媸。皇朝文运昭奎壁，内相勋名重鼎彝。木稼曾闻达官怕，山颓惊见哲人萎。伤心玉笥峰前墓，自愧无由酹一卮。
少保黄公福哀挽
作者：陈琏
朝代：明

五朝匡济建殊勋，中外咸推社稷臣。俄梦白驹惊过隙，遽闻鵩鸟上承尘。灵輀归葬家山远，恤典颁恩雨露新。我忝交游感知己，几回痛哭倍伤神。
少年乐
作者：陈琏
朝代：明

五花马，狐白裘，出门宾从如云稠。二十长游醉乡里，双眉不识人间愁。玳筵绮馔纷罗列，玉斝浮香酒微热。舞袖轻回杨柳风，歌喉缓啭桃花月。弹丝吹竹乐正浓，床头不惜黄金空。世间万事何足虑，祇愁双鬓飞秋蓬。
少林寺
作者：陈琏
朝代：明

四面峰峦翠作堆，重重梵宇倚云开。空传北魏文皇建，曾见西天达摩来。古塔有名依绿树，断碑无字卧苍苔。登临每喜询遗事，闲共高僧坐石台。
居庸关
作者：陈琏
朝代：明

我闻居庸关，形胜天下奇。太行西来此盘礴，峰峦万叠青参差。中通一径四十里，石磴曲折尤崄巇。羊肠鸟道固云险，较此未必能逾之。自从辽金辟中土，积世刬凿方平夷。初闻单车仅可度，后见列骑堪并驰。当今圣化被万里，此关矧复居京畿。虽云壮士守鱼钥，商贾来往纷如丝。丹崖翠壁愈奇胜，清泉白石堪娱嬉。我来督运遂登览，自拂崖石题新诗。
山水图为员外沈琮赋
作者：陈琏
朝代：明

竹鹤轩人画最奇，元晖房山渠所师。闲将缣素恣挥写，图中墨汁香淋漓。云收远岫露晴碧，雨过嘉树含华兹。翠壁水泉寒滴滴，石田瑶草空离离。几回披玩意自适，如此佳趣唯君知。
山水图为敦生作
作者：陈琏
朝代：明

滁阳山川素云美，烟树云峦望中起。雨馀东渡涌波澜，日出丰亭炫青紫。醒心丰乐久已废，一片寒芜见遗址。天宁古刹竟何在，紫薇寒泉尚清泚。我昔承恩来作郡，弹指光阴垂二纪。琅琊寺里惯题诗，清流关前曾驻履。况逢时清公事简，俗厚民安称治理。转官银台又五秋，每忆旧游如梦里。敦生携我昔作图，复索新吟耀桑梓。挥毫赋就意无穷，极目滁山馀百里。
山水图为褚嗣良赋
作者：陈琏
朝代：明

昔分符竹知永阳，居民乐业歌时康。环滁况复好风景，醒心丰乐曾尚羊。追游僚友总文雅，紫薇泉上同飞觞。幽谷朝来云气白，琅琊雨晴山色苍。树藏古刹暝烟合，花落三湖春水香。龙蟠菱溪号名胜，林下今谁开草堂。别来俄惊十四载，空有遗爱留甘棠。兴来闲写旧游景，褚生得之喜欲狂。装潢成轴索题咏，新诗赋就情何长。江云淮树恒在目，还忆欧公旧醉乡。
山水图为霔僧录赋
作者：陈琏
朝代：明

城南长干古道场，至今舍利腾寒芒。圣朝敕赐报恩额，梵宇宝塔增辉光。霔公僧录久驻锡，宗风大振声名彰。丈室经翻贝叶老，祇园树长昙花香。有时斋罢坐挥麈，热恼消尽心清凉。焚芗每喜铜篆古，启户静对钟山苍。钟山咫尺欣相望，云气缥缈时飞扬。图中景物宛相似，幽兴满前那可忘。
山水图为静轩作
作者：陈琏
朝代：明

静明山高倚空碧，山下禅林更幽寂。常闻老衲去参禅，喜见高僧来驻锡。岚气濛濛路莫分，上方楼阁远嚣尘。天花时落祇园石，曙色遥连钟阜云。是中风致由来美，况复写归图画里。几回丈室谛观时，顿觉心源清似水。
峄山
作者：陈琏
朝代：明

亭亭绎凫山，秀色钟乾坤。峰峦拔地几千丈，雄势直欲排苍旻。传闻秦始皇，昔日曾东巡。銮舆驻其下，禋祀昭礼文。山巅立石纪功德，李斯小篆时所珍。人间阅历几千载，字画剥落谁能分。不惟秦碑久寂寞，琳宫梵刹迹亦陈。丹崖翠壁宛然在，春花秋月年年新。复闻其阳产孤桐，枝叶团团生紫云。其材之良世所重，制为宝琴音独淳。我愿持之献天子，坐令四海歌南薰。
崔白鹅为驸马赵公题
作者：陈琏
朝代：明

羽毛䬏飔双掌赤，磊落奇姿骋雄特。兴庆池中得隽归，欢声已遍长安陌。斗罢梳翎向大堤，雪花消处净无泥。此时风格谁能写，喜有濠梁崔子西。
嵩山
作者：陈琏
朝代：明

五岳惟嵩位独尊，诸山环向侣儿孙。青鸾白鹤时常至，玉检金书世永存。地毓坤灵钟厚土，天教雄伟壮中原。闲从万岁峰头望，五色祥云护帝阍。
巫山高
作者：陈琏
朝代：明

巫山高，高刺天，峰峦十二开青莲。阳台神女竟何在，朝云暮雨犹依然。宋玉微词徒自诧，襄王荒怪益堪怜。山下遗宫总芜没，空馀猿狖啸苍烟。
平善埧阻水半月
作者：陈琏
朝代：明

维舟平善埧，久滞雨纷纷。树色昏难辨，江声怒厌闻。家乡频入梦，亲友念离群。回首夷陵郡，青山隔暮云。
平塘秋意
作者：陈琏
朝代：明

平塘波浪深，荷叶鸣秋响。惊起锦鸳鸯，双双共来往。
平望驿遇陈华驿宰
作者：陈琏
朝代：明

古驿临堤上，平田入望中。声寒芦叶雨，香淡藕花风。处处人家好，村村水路通。白头陈驿宰，邂逅喜相逢。
幽谷
作者：陈琏
朝代：明

天宁寺前是幽谷，暖翠晴岚纷在目。云昔欧阳公所开，凿泉筑亭种花木。闲携宾从宴其间，鸟哢泉鸣当丝竹。当时赋咏总名流，万丈文光起林麓。一从公后几百年，芳草萋萋春自绿。阴崖白昼走鼯鼠，古涧寒泉饮麋鹿。余因暇日喜游览，五马騑騑度溪曲。废址闲披荆棘寻，断碑自剥莓苔读。何须访古重凄恻，对酒高歌送黄鹄。方今圣人隆盛治，海宇黎民喜丰足。嗟余德薄才复疏，祇荷天恩忝为牧。何当筑亭兼凿泉，题诗远嗣前贤躅。
幽谷
作者：陈琏
朝代：明

窈窕通村郭，阴森接树林。雨晴千嶂丽，云过半山阴。地胜名幽谷，亭高号醒心。多因公务暇，载酒此登临。
幽谷辞为范孟祯先生赋
作者：陈琏
朝代：明

谷之深兮窈窕，谷之幽兮山麓。气濛溶兮白云，阴蔽亏兮嘉木。芝烨烨兮可餐，泉泠泠兮可掬。供啸傲兮烟霞，同游嬉兮麋鹿。谅劳生兮焉休，蹈前修兮遗躅。嗟岁月兮几何，聊盘桓兮幽独。
庆寿寺
作者：陈琏
朝代：明

暇日行经凤阁西，喜瞻佛刹与云齐。高僧屡致金襕赐，华扁曾承御墨题。烟满禅房香蔼蔼，雨荒鹤径草萋萋。偶来林下寻碑看，祇树阴中听鸟啼。
度关山
作者：陈琏
朝代：明

东风吹雨过，岚气湿人衣。路小缘崖上，云低傍马飞。山含翠色润，泉散玉声微。回首滁阳近，甘棠绿作围。
廉泉亭
作者：陈琏
朝代：明

城南多好山，旗岭素云美。时平乐游衍，亭子翼然起。白石拥云根，寒泉发山址。沄沄出靡竭，湛湛清彻底。幽寻涉瑶涧，泂酌心最喜。尘缨已能濯，俗耳旧曾洗。前修富咏歌，佳致诚可纪。道州期并称，石门焉敢拟。贪夫倘饮之，其颡当有泚。
开平怀古
作者：陈琏
朝代：明

大安宫殿有遗基，谁向西风赋黍离。夏月井寒冰尚结，龙冈秋早草先衰。已无华构如前日，惟有青山似旧时。因读残碑询古迹，龙神东徙事何奇。
开平道中二首
作者：陈琏
朝代：明

自入开平道，方知异土宜。驼蹄供客饱，马潼醉人迟。日暮雕声惨，途长马力疲。阴山在何处，极目塞云飞。自入开平道，西风一夏凉。饥驼鸣石碛，老马放沙场。雾起连山黑，尘飞障日黄。不因亲扈从，安得到毡乡。
开平道中二首·其一
作者：陈琏
朝代：明

自入开平道，方知异土宜。驼蹄供客饱，马潼醉人迟。日暮雕声惨，途长马力疲。阴山在何处，极目塞云飞。
开平道中二首·其二
作者：陈琏
朝代：明

自入开平道，西风一夏凉。饥驼鸣石碛，老马放沙场。雾起连山黑，尘飞障日黄。不因亲扈从，安得到毡乡。
张宇初真人画为郑侍郎赋
作者：陈琏
朝代：明

云气茫茫树色苍，千章杰木拥茅堂。真人跨鹤三山去，此日空留翰墨香。
张留书院
作者：陈琏
朝代：明

云峰敞岩洞，景致异寻常。涓涓泉石净，冉冉芝朮香。松风吹水帘，萝月转书堂。一从张留后，草木有辉光。
弹琴
作者：陈琏
朝代：明

独坐幽篁下，娟娟露如泻。试拂膝上桐，谁是知音者。
归去来图为岑太守赋
作者：陈琏
朝代：明

渊明先生冠世贤，志节凛凛能俱全。江左文章日萎薾，楚声独数归来篇。归来三径喜犹在，未应环堵成萧然。柴桑酒熟巾可漉，菊花满眼黄金钱。阳秋特书晋甲子，清风一枕羲皇天。图中丰采虽恍惚，平生心事谁能传。
归至开平偶赋
作者：陈琏
朝代：明

诏赐南归宠渥多，开平城下复经过。日烘沙碛明于雪，云敛峰头翠似螺。匹马才看离北塞，一鞭又喜度滦河。王师早晚平胡羯，洗耳风前听凯歌。
徐太守雪梅为副都御史周公铨赋
作者：陈琏
朝代：明

昔人画梅谁最奇，独数花光与补之。二人去后几百载，至今声誉犹昭而。当涂太守清江彦，能与梅花写生面。呵笔方惊冰在毫，临池又觉香浮砚。朔吹号寒冻未消，琅玕石上粲琼瑶。雪盈老干昭奇节，阳动孤根长气条。南枝几朵先春白，不比群芳后时发。生来原自有精神，老去犹能存骨格。玉堂茅舍咸相宜，风尘不染冰霜姿。声名已居三友行，香影岂负逋仙诗。内台使君事高洁，耿耿襟怀凛冰雪。赋咏欣同水部何，披图静对心怡悦。
徐太守雪梅为巡抚江西侍郎赵公新赋
作者：陈琏
朝代：明

黄堂太守画最奇，爱写寒梅雪里姿。繁花绽玉暗香动，老干屈铁苍苔滋。任教玉笛吹夜月，自有春意生南枝。肯随桃花媚时俗，素与松竹同襟期。精神何惭仁老笔，香影不负逋仙诗。魁名已在百花上，金鼎调羹当有时。
徐州
作者：陈琏
朝代：明

彭城城下草萋萋，无数楼船泊大堤。二水合流通汴泗，远山入望是青齐。黄茅冈上云生石，戏马台前雨作泥。此际不胜怀古意，酒酣赋就气如霓。
徐王祠
作者：陈琏
朝代：明

峨峨祠宇白云中，万木幽深路可通。文石叠街红码碯，好山当户翠芙蓉。寒花淡淡含秋雨，落叶萧萧起暮风。每岁祠官严祀享，尊崇应荷圣恩隆。
得家书闻舍弟琦来京喜而有赋
作者：陈琏
朝代：明

偶得乡人信，今秋道尔来。家书千里至，怀抱一时开。准拟同联句，安排共举杯。从今思更切，频上凤凰台。
得舍弟琦在京师寄来书
作者：陈琏
朝代：明

我昨荷天宠，分符别京师。一麾守名郡，素节恒自持。家山别已久，骨肉重怀思。迢迢川途远，荏苒尺书稀。沉忧结衷曲，会晤良无期。感此泽中雁，分飞竟何为。予告应可待，同戏斑斓衣。
御史晏铎观风卷
作者：陈琏
朝代：明

清晓承恩出禁中，绣衣光昡玉花骢。观风省俗宜周询，激浊扬清在至公。齐鲁山川归历览，圣贤事迹要追崇。应知到处多佳政，定有封章达九重。
德生桥
作者：陈琏
朝代：明

长桥类垂虹，苔满阑干石。放生谁复来，影落寒波碧。
徽庙蟹图
作者：陈琏
朝代：明

艮岳风高天已秋，闲将缣素写蝤蛑。自从远狩黄龙后，还忆横行介士不。
徽庙鹡鸰图为冯庸庵赋
作者：陈琏
朝代：明

幽禽一个写来真，犹带宣和墨色新。二百年馀依旧好，不随艮岳化为尘。
忠孝堂为英国公赋
作者：陈琏
朝代：明

经纶事业冠朝绅，带砺家声海内闻。柱国师臣膺上爵，金书铁券表崇勋。显扬志遂名应重，鞠育恩深念益勤。忠孝双全谁得似，已看竹帛播清芬。
忠州陆宣公祠
作者：陈琏
朝代：明

唐家内相数宣公，自信能全报国忠。王佐才名真不忝，经纶事业竟谁同。谗言已中奸臣口，谠论难开帝者聪。古庙荒凉经岁久，萧萧宰木起悲风。
怀神乐观道士邓能宗二首
作者：陈琏
朝代：明

月下焚香礼紫微，露华凉透五铢衣。肃然风动神君至，常见空中白鸐飞。几年学道住瑶京，邂逅相逢慰我情。琳馆别来将半载，梦中犹忆紫箫声。
怀神乐观道士邓能宗二首·其一
作者：陈琏
朝代：明

月下焚香礼紫微，露华凉透五铢衣。肃然风动神君至，常见空中白鸐飞。
怀神乐观道士邓能宗二首·其二
作者：陈琏
朝代：明

几年学道住瑶京，邂逅相逢慰我情。琳馆别来将半载，梦中犹忆紫箫声。
思贻堂为钱宣昆仲赋
作者：陈琏
朝代：明

海虞有钱氏，学行众所推。虽膺九重眷，所蕴未及施。嗣子守遗训，夙夜罔或违。裕家务勤俭，存心复仁慈。善庆逮后昆，惠泽被孤嫠。诸孙信英特，双璧联光辉。孝敬心切切，友爱情怡怡。素志在显扬，拟学古人为。沉潜在经籍，跬步循矩规。为善益自力，声誉恒昭而。藏修一室中，华扁名思诒。芸香袭书幌，墨花浮砚池。有志事竟成，矧遭圣明时。奋迅谅有日，远大以为期。
恩赐宝楮四十定绵羊二羫黄封十瓶白粲二斛
作者：陈琏
朝代：明

朝正欣得近清光，宠锡便蕃喜倍常。十瓿初颁光禄酒，八蹄兼赐太官羊。香粳满斛珠玑粲，宝楮盈缄翰墨香。祇荷鸿恩何以报，愿祈圣寿与天长。
惜春
作者：陈琏
朝代：明

柳暗夏将至，花残春欲归。年华似流水，无语叹光辉。
慈训堂为王士原赋
作者：陈琏
朝代：明

王氏有贤母，贞节迈古人。晨昏善教子，诲语何谆谆。所勉在诗书，所陈在彝伦。自爱熊丸苦，宁知鹤发新。子今赖有成，素履夐出群。竭力致孝养，期报教育恩。诸孙亦秀发，佩服矢弗谖。高堂揭华篇，歌咏归儒绅。
战韶阳
作者：陈琏
朝代：明

战韶阳，日光薄，朔风南来撼山岳。梅关已碎淩江枯，斗大孤城竟谁托。寒芒烛地狼星光，边声彻夜交锋铓。老奴潜缒城竟覆，残兵散走如群羊。虎头将军面如铁，义胆忠肝逾激烈。仓惶巷战接短兵，三尺龙泉耀霜雪。誓战死，无偷生，竟死不辱勤王名。崖山猛士多如雨，谁似韶阳战有声。
房村驿
作者：陈琏
朝代：明

馆舍最清幽，沙头暂舣舟。鸟归烟外树，人上水边楼。白浪长淮雨，黄花九月秋。醉来歌慷慨，此地惯曾游。
所翁龙为员外郎尹祥赋
作者：陈琏
朝代：明

叶公画龙称绝艺，赫赫声名传后世。所翁奋起能继之，今睹斯图无乃是。眼底风云结暝阴，崭然头角出波心。何当飞跃天池去，四海苍生政望霖。四灵之中尔其一，变化须臾人莫测。所翁去后今几年，此日人间见真迹。
扁鹊墓
作者：陈琏
朝代：明

灵骨閟重泉，墓石久已坏。至今业医人，犹思伏道艾。
扫枯叶
作者：陈琏
朝代：明

塞草春深犹未茁，沙拥枯根马难齧。仆夫上山扫叶回，大筐小筐不用切。料香叶软仅充饥，难比豆秸兼稻秸。扫叶须扫不落叶，马能添膘少中结。
扳桂亭
作者：陈琏
朝代：明

我昔乘天风，飞上广寒宫。行于白兔窟，笑倚丹桂丛。时维八月秋气肃，桂花初放黄金粟。举手高扳第一枝，但觉满身香馥馥。仙人坐我七宝床，笑擘麟脯分琼浆。□宫淋漓醉花下，至今衣袂犹芬芳。拂袖归来憩亭子，世人相看惊且喜。璇题黄榜照黉宫，扳桂之名从此始。
承天寺
作者：陈琏
朝代：明

承天吴首刹，结构素云奇。金碧辉晴昊，规模胜昔时。欲知南楚事，须读郑公碑。纵步修廊远，松阴日影移。
承天门听赦
作者：陈琏
朝代：明

昨夜金鸡动北辰，五云阙下听丝纶。金泥照耀传天旨，冠冕从容拜紫宸。四海氛埃俱荡涤，明廷治化喜更新。小臣接武夔龙后，愿效华封祝圣人。
拜侍读学士王公达善墓
作者：陈琏
朝代：明

卓哉天游翁，行高学尤富。蚤年拥皋比，烨烨腾芳誉。后来教成均，寻复登玉署。上结九重知，声名益昭著。竟赴玉楼招，哀歌闻薤露。峨峨九龙山，今喜遂安厝。嗟予旧同寅，道义交有素。恒惭负明义，弗获重临顾。遥遥许剑心，梦寐伤迟暮。今秋来浙西，幸得拜公墓。洁兹生刍奠，清酤渍绵絮。空怀郭有道，不见王文度。揾泪下荒丘，风吹白杨树。